REGOLAMENT TA’ IMPLIMENTAZZJONI TAL-KUMMISSJONI (UE) 2021/441

tal-11 ta’ Marzu 2021

li jimponi dazju anti-dumping definittiv fuq l-importazzjonijiet tal-aċidu sulfaniliku li joriġinaw mir-Repubblika tal-Poplu taċ-Ċina wara rieżami ta’ skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 11(2) tiegħu,

Billi:

1. PROĊEDURA

1.1. Miżuri fis-seħħ

(1) F’Lulju 2002, permezz tar-Regolament (KE) Nru 1339/2002 (2) il-Kunsill impona dazju anti-dumping definittiv ta’ 21 % fuq l-importazzjonijiet ta’ aċidu sulfaniliku li joriġinaw mir-Repubblika Popolari taċ-Ċina (“ir-RPĊ”) u dazju anti-dumping definittiv ta’ 18,3 % fuq l-importazzjonijiet ta’ aċidu sulfaniliku li joriġinaw mill-Indja (“l-investigazzjoni oriġinali”).

(2) Permezz tar-Regolament (KE) Nru 1338/2002 (3), il-Kunsill impona dazju kumpensatorju definittiv ta’ 7,1 % fuq l-importazzjonijiet ta’ aċidu sulfaniliku li joriġinaw mill-Indja.

(3) Permezz tad-Deċiżjoni 2002/611/KE (4), il-Kummissjoni aċċettat impenn ġdid fir-rigward kemm tal-miżuri anti-dumping kif ukoll dawk antisussidji fuq l-importazzjonijiet mill-Indja offruti minn produttur esportatur Indjan wieħed, li jġib l-isem ta’ Kokan Synthetics and Chemicals Pvt. Ltd (“Kokan”).

(4) Fi Frar 2004, permezz tar-Regolament (KE) Nru 236/2004 (5), il-Kunsill żied ir-rata tad-dazju anti-dumping definittiv applikabbli għall-importazzjonijiet ta’ aċidu sulfaniliku li joriġinaw mir-RPĊ minn 21 % għal 33,7 % wara investigazzjoni mill-ġdid ta’ kontra l-assorbiment.

(5) F’Marzu 2004, permezz tad-Deċiżjoni 2004/255/KE (6), il-Kummissjoni ħassret id-Deċiżjoni 2002/611/KE wara l-irtirar volontarju tal-impenn minn Kokan.

(6) Permezz tad-Deċiżjoni 2006/37/KE (7), il-Kummissjoni aċċettat impenn ġdid fir-rigward kemm tal-miżuri anti-dumping kif ukoll dawk antisussidji fuq l-importazzjonijiet mill-Indja offruti minn Kokan. Ir-Regolamenti (KE) Nru 1338/2002 u (KE) Nru 1339/2002 kienu emendati permezz tar-Regolament (KE) Nru 123/2006 (8) kif meħtieġ.

(7) Permezz tar-Regolament (KE) Nru 1000/2008 (9), il-Kunsill impona dazji anti-dumping fuq l-importazzjonijiet ta’ aċidu sulfaniliku li joriġinaw mir-RPĊ u mill-Indja wara reviżjoni ta’ skadenza tal-miżuri. Permezz tar-Regolament (KE) Nru 1010/2008 (10), il-Kunsill impona dazji kumpensatorji definittivi fuq l-importazzjonijiet ta’ aċidu sulfaniliku li joriġinaw mill-Indja u emenda l-livell tad-dazji anti-dumping fuq l-importazzjonijiet Indjani ta’ aċidu sulfaniliku wara reviżjoni ta’ skadenza u reviżjoni interim.

(8) Permezz tar-Regolament (UE) Nru 1346/2014 (11), il-Kummissjoni imponiet dazju anti-dumping definittiv fuq l-importazzjonijiet ta’ aċidu sulfaniliku li joriġinaw mir-RPĊ u ħassret id-dazju anti-dumping definittiv fuq l-importazzjonijiet ta’ aċidu sulfaniliku li joriġinaw mill-Indja wara rieżami ta’ skadenza. Permezz tar-Regolament (UE) Nru 1347/2014 (12), il-Kummissjoni ħassret id-dazju kumpensatorju definittiv fuq l-importazzjonijiet ta’ aċidu sulfaniliku li joriġinaw mill-Indja wara rieżami ta’ skadenza.

1.2. Talba għal rieżami ta’ skadenza

(9) Wara l-pubblikazzjoni ta’ Notifika ta’ skadenza imminenti (13) tal-miżuri anti-dumping fis-seħħ fuq importazzjonijiet mir-RPĊ, il-Kummissjoni fid-19 ta’ Settembru 2019 irċeviet talba għall-bidu ta’ rieżami ta’ skadenza ta’ dawn il-miżuri skont l-Artikolu 11(2) tar-Regolament bażiku. It-talba tressqet minn Bondalti Chemicals S.A. (“l-applikant” jew “Bondalti”), l-uniku produttur ta’ aċidu sulfaniliku fl-Unjoni, u għalhekk jirrappreżenta 100 % tal-produzzjoni tal-Unjoni.

(10) It-talba kienet ibbażata fuq ir-raġuni li l-iskadenza tal-miżuri probabbilment tirriżulta f’kontinwazzjoni jew f’rikorrenza ta’ dumping u f’kontinwazzjoni jew rikorrenza ta’ dannu għall-industrija tal-Unjoni.

1.3. Il-bidu ta’ rieżami ta’ skadenza

(11) Wara li stabbiliet li kien hemm biżżejjed evidenza għall-bidu ta’ rieżami ta’ skadenza, fit-18 ta’ Diċembru 2019, il-Kummissjoni ħabbret, permezz ta’ Notifika ppubblikata f’Il-Ġurnal Uffiċjali tal-Unjoni Ewropea (14) (“in-Notifika ta’ Bidu”), il-bidu ta’ rieżami ta’ skadenza skont l-Artikolu 11(2) tar-Regolament bażiku.

1.4. Investigazzjoni

1.4.1. Il-perjodu ta’ investigazzjoni għar-rieżami u l-perjodu kkunsidrat

(12) L-investigazzjoni ta’ kontinwazzjoni jew ta’ rikorrenza tad-dumping kopriet il-perjodu mill-1 ta’ Ottubru 2018 sat-30 ta’ Settembru 2019 (“il-perjodu ta’ investigazzjoni għar-rieżami”). L-eżami tax-xejriet rilevanti għall-valutazzjoni tal-probabbiltà ta’ kontinwazzjoni jew ta’ rikorrenza ta’ dannu kopra l-perjodu mill-1 ta’ Jannar 2016 sal-aħħar tal-perjodu ta’ investigazzjoni għar-rieżami (“il-perjodu kkunsidrat”).

1.4.2. Partijiet interessati

(13) Fin-Notifika ta’ Bidu, il-Kummissjoni stiednet lill-partijiet interessati jagħmlu kuntatt magħha sabiex jipparteċipaw fl-investigazzjoni. Barra minn hekk, il-Kummissjoni għarrfet speċifikament lil produtturi esportaturi magħrufa, lill-awtoritajiet tar-RPĊ, u lill-importaturi u lill-utenti magħrufa dwar il-bidu tal-investigazzjoni u stednithom jipparteċipaw.

(14) L-ebda parti ma ppreżentat ruħha.

(15) Il-partijiet interessati kellhom l-opportunità jikkummentaw dwar il-bidu tal-investigazzjoni u li jitolbu seduta ta’ smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali.

(16) Ma sar l-ebda smigħ mal-Kummissjoni jew mal-Uffiċjal tas-Smigħ.

1.4.3. Kampjunar

1.4.3.1. Il-kampjunar tal-produtturi esportaturi fir-RPĊ

(17) Sabiex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi magħrufa kollha fir-RPĊ jipprovdu l-informazzjoni speċifikata fin-Notifika ta’ Bidu. Barra minn hekk, hija talbet lill-Missjoni tar-Repubblika tal-Poplu taċ-Ċina għall-Unjoni Ewropea tidentifika lil produtturi esportaturi oħrajn, jekk kien hemm, li setgħu kienu interessati jipparteċipaw fl-investigazzjoni. L-ebda assoċjazzjoni ta’ produtturi esportaturi ma kienet magħrufa u kkuntattjata.

(18) L-ebda kumpanija mir-RPĊ ma ppreżentat ruħha.

(19) Konsegwentement, il-Kummissjoni infurmat lill-awtoritajiet tar-RPĊ (15) li kienet beħsiebha tirrikorri għall-użu tal-fatti disponibbli skont l-Artikolu 18 tar-Regolament bażiku meta teżamina l-kontinwazzjoni jew ir-rikorrenza tad-dumping. L-awtoritajiet tar-RPĊ ma rrispondewx.

1.4.3.2. Kampjunar tal-importaturi mhux relatati

(20) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati kollha, jew ir-rappreżentanti li jaġixxu f’isimhom, inklużi dawk li ma kkooperawx fl-investigazzjoni li wasslet għall-miżuri soġġetti għal dan ir-rieżami, jippreżentaw ruħhom u jipprovdu l-informazzjoni speċifikata fin-Notifika ta’ bidu.

(21) L-ebda importatur ma ppreżenta ruħu.

1.4.4. It-tweġibiet għall-kwestjonarju u l-verifika

(22) Il-Kummissjoni għamlet disponibbli online l-kwestjonarji għall-produtturi esportaturi, il-produtturi tal-Unjoni, u l-importaturi mhux relatati.

(23) It-tweġiba għall-kwestjonarju waslet mingħand l-uniku produttur tal-Unjoni.

(24) Il-Kummissjoni bagħtet lill-Gvern taċ-Ċina (“GTĊ”) kwestjonarju dwar l-eżistenza ta’ distorsjonijiet sinifikanti fir-RPĊ skont it-tifsira tal-Artikolu 2(6a)(b) tar-Regolament bażiku.

(25) Il-Kummissjoni ppruvat tivverifika l-informazzjoni kollha li qieset meħtieġa għad-determinazzjoni tal-probabbiltà ta’ kontinwazzjoni jew rikorrenza ta’ dumping u dannu u l-interess tal-Unjoni.

(26) Wara t-tifqigħa tal-pandemija tal-COVID-19, il-Kummissjoni ddeċidiet li tissospendi l-vjaġġi kollha mhux essenzjali u infurmat lill-partijiet interessati dwar dan (16). Sussegwentement, saret kontroverifika mill-bogħod (remote crosscheck, “RCC”) tal-informazzjoni ppreżentata fil-kwestjonarju għall-partijiet li ġejjin: Produttur tal-Unjoni: — Bondalti Chemicals S.A.

1.4.5. Preżentazzjoni tad-data

(27) Minħabba li l-industrija tal-Unjoni hija magħmula minn produttur wieħed biss, uħud miċ-ċifri ppreżentati f’dan ir-regolament huma fil-forma ta’ meded għal raġunijiet ta’ kunfidenzjalità.

1.4.6. Proċedura għad-determinazzjoni tal-valur normali skont l-Artikolu 2(6a) tar-Regolament bażiku

(28) Fid-dawl tal-evidenza suffiċjenti disponibbli fil-bidu tal-investigazzjoni li, fir-rigward tar-RPĊ, għandha tendenza li tindika l-eżistenza ta’ distorsjonijiet sinifikanti skont it-tifsira tal-Artikolu 2(6a)(b) tar-Regolament bażiku, il-Kummissjoni nediet l-investigazzjoni abbażi tal-Artikolu 2(6a) tar-Regolament bażiku. Sabiex tikseb l-informazzjoni li qieset meħtieġa għall-investigazzjoni tagħha fir-rigward tal-allegati distorsjonijiet sinifikanti, il-Kummissjoni bagħtet kwestjonarju lill-GTĊ. Barra minn hekk, fil-punt 5.3.2 tan-Notifika ta’ Bidu, il-Kummissjoni stiednet lill-partijiet interessati kollha jressqu l-fehmiet tagħhom, jippreżentaw informazzjoni u jipprovdu evidenza ta’ sostenn fir-rigward tal-applikazzjoni tal-Artikolu 2(6a) tar-Regolament bażiku fi żmien 37 jum mid-data tal-pubblikazzjoni tan-Notifika ta’ Bidu f’Il-Ġurnal Uffiċjali tal-Unjoni Ewropea. Ma waslet l-ebda tweġiba għall-kwestjonarju mill-GTĊ u ma waslet l-ebda sottomissjoni dwar l-applikazzjoni tal-Artikolu 2(6a) tar-Regolament bażiku.

(29) Fil-punt 5.3.2 tan-Notifika ta’ Bidu, il-Kummissjoni speċifikat ukoll li, fid-dawl tal-evidenza disponibbli, kienet temporanjament għażlet l-Indja bħala sors xieraq skont l-Artikolu 2(6a)(a) tar-Regolament bażiku bl-iskop li tiddetermina l-valur normali abbażi ta’ prezzijiet jew valuri referenzjarji mingħajr distorsjoni. Il-Kummissjoni ddikjarat ukoll li se teżamina sorsi possibbli oħrajn.

(30) Fis-7 ta’ Mejju 2020, il-Kummissjoni, bl-ewwel nota (“in-Nota tas-7 ta’ Mejju”) informat lill-partijiet interessati dwar is-sorsi rilevanti li kienet beħsiebha tuża biex tiddetermina l-valur normali. F’dik in-nota, il-Kummissjoni pprovdiet lista tal-fatturi kollha tal-produzzjoni, bħall-materjal prima, il-manodopera u l-enerġija li jintużaw fil-produzzjoni tal-aċidu sulfaniliku. Barra minn hekk, abbażi tal-kriterji li jiggwidaw l-għażla tal-prezzijiet jew tal-valuri referenzjarji mingħajr distorsjoni, il-Kummissjoni kkonfermat l-intenzjoni tagħha li tagħżel l-Indja bħala sors xieraq. L-applikant biss bagħat kummenti dwar in-Nota tas-7 ta’ Mejju.

(31) Fil-25 ta’ Settembru 2020, il-Kummissjoni, bit-tieni nota (“in-Nota tal-25 ta’ Settembru”) informat lill-partijiet interessati dwar is-sorsi rilevanti li kienet beħsiebha tuża biex tiddetermina l-valur normali u kkonfermat l-għażla tagħha tal-Indja bħala sors xieraq. Hija informat ukoll lill-partijiet interessati li kienet se tistabbilixxi l-kostijiet tal-bejgħ, ġenerali u amministrattivi (selling, general and administrative costs, “SG&A”) u profitti bbażati fuq l-informazzjoni disponibbli għall-kumpanija Aarti, produttur fl-Indja. Ġew ikkunsidrati l-kummenti mibgħuta mill-applikant. Ma wasal l-ebda kumment dwar it-tieni nota.

1.4.7. Proċedura sussegwenti

(32) Fl-14 ta’ Diċembru 2020, il-Kummissjoni żvelat il-fatti u l-kunsiderazzjonijiet essenzjali li abbażi tagħhom kienet beħsiebha żżomm id-dazju anti-dumping fis-seħħ. Il-partijiet kollha ngħataw perjodu li fih setgħu jikkummentaw dwar l-iżvelar. L-applikant ippreżenta kummenti li jappoġġjaw il-konstatazzjonijiet tal-Kummissjoni.

2. IL-PRODOTT SOĠĠETT GĦAR-RIEŻAMI U L-PRODOTT SIMILI

2.1. Il-prodott soġġett għar-rieżami

(33) Il-prodott soġġett għal dan ir-rieżami (17) huwa l-aċidu sulfaniliku u l-imluħ tiegħu (“il-prodott soġġett għar-rieżami”), li joriġina mir-RPĊ, li bħalissa jaqa’ taħt il-kodiċi NM ex 2921 42 00 (kodiċijiet TARIC 2921420040, 2921420060, u 2921420061). Dan jinkludi: — Aċidu sulfaniliku, kemm jekk purifikat kif ukoll jekk ta’ gradi tekniċi, kemm jekk f’forma ta’ soluzzjoni kif ukoll jekk f’forma ta’ trab, u — L-imluħ ta’ aċidu sulfaniliku, kemm jekk purifikati kif ukoll jekk ta’ gradi tekniċi, kemm jekk f’forma ta’ soluzzjoni kif ukoll jekk f’forma ta’ trab, prodotti bit-trattament ta’ soluzzjoni ta’ aċidu sulfaniliku bl-idrossidu tas-sodju, l-idrossidu tal-potassju, jew l-idrossidu tal-kalċju (jew ossidu), li jirriżultaw fi: — Sulfanilat tas-sodju, — Sulfanilat tal-potassju, jew — Sulfanilat tal-kalċju.

(34) L-aċidu sulfaniliku jintuża bħala materja prima fil-produzzjoni ta’ aġenti bjankaturi fluworexxenti, addittivi tal-konkrit, koloranti tal-ikel, żebgħa speċjalizzata, u fi ħdan l-industrija farmaċewtika.

2.2. Il-prodott simili

(35) Kif ġie stabbilit fl-investigazzjoni oriġinali, kif ukoll fir-rieżami ta’ skadenza sussegwenti, din l-investigazzjoni ta’ rieżami ta’ skadenza kkonfermat li dawn il-prodotti li ġejjin għandhom l-istess karatteristiċi fiżiċi u tekniċi bażiċi kif ukoll l-istess użi bażiċi: — il-prodott soġġett għar-rieżami — il-prodott immanifatturat u mibjugħ fis-suq domestiku tar-RPĊ u — il-prodott immanifatturat u mibjugħ fl-Unjoni mill-industrija tal-Unjoni. Għaldaqstant, dawn il-prodotti jitqiesu li huma prodotti simili skont it-tifsira tal-Artikolu 1(4) tar-Regolament bażiku.

3. IL-PROBABBILTÀ TA’ KONTINWAZZJONI JEW TA’ RIKORRENZA TA’ DUMPING

(36) F’konformità mal-Artikolu 11(2) tar-Regolament bażiku, u kif imsemmi fin-Notifika ta’ Bidu, il-Kummissjoni eżaminat jekk huwiex probabbli li l-iskadenza tal-miżuri fis-seħħ twassal għal kontinwazzjoni jew għal rikorrenza ta’ dumping mir-RPĊ.

3.1. In-nuqqas ta’ kooperazzjoni mill-kumpaniji fil-kampjun u l-GTĊ

(37) Kif imsemmi fil-premessa (18), l-ebda wieħed mill-esportaturi/produtturi mir-RPĊ ma kkoopera fl-investigazzjoni. Għalhekk, fis-27 ta’ Jannar 2020, il-Kummissjoni informat lill-awtoritajiet Ċiniżi li minħabba n-nuqqas ta’ kooperazzjoni mill-produtturi esportaturi fir-RPĊ, il-Kummissjoni setgħet tapplika l-Artikolu 18 tar-Regolament bażiku għall-konstatazzjonijiet tagħha. Il-Kummissjoni saħqet ukoll li konstatazzjoni bbażata fuq il-fatti disponibbli tista’ tkun anqas favorevoli għall-partijiet ikkonċernati u stiednet lir-RPĊ tikkummenta. Il-Kummissjoni ma rċeviet l-ebda kumment f’dan ir-rigward.

(38) Fit-18 ta’ Diċembru 2019, il-Kummissjoni bagħtet lill-GTĊ kwestjonarju dwar l-anti-dumping maħsub għall-awtoritajiet tar-RPĊ. Dak il-kwestjonarju ġie pprovdut lill-GTĊ sabiex ikun jista’ jipprovdi l-fehmiet tiegħu dwar l-evidenza li tinsab fit-talba li abbażi tagħha ġie ddikjarat li jeżistu distorsjonijiet sinifikanti fis-suq domestiku Ċiniż għall-prodott soġġett għar-rieżami li jiġġustifikaw l-applikazzjoni tal-Artikolu 2(6a) tar-Regolament bażiku. Kif imsemmi fil-premessa (28) ta’ hawn fuq, il-GTĊ ma pprovda l-ebda tweġiba għall-kwestjonarju u lanqas ma indirizza l-evidenza fil-fajl tal-każ ipprovdut mill-applikant, inkluż id-“Dokument ta’ Ħidma tal-Persunal tal-Kummissjoni dwar Distorsjonijiet Sinifikanti fl-Ekonomija tar-Repubblika tal-Poplu taċ-Ċina għall-Finijiet tal-Investigazzjonijiet għad-Difiża tal-Kummerċ” (“ir-Rapport”).

(39) Fis-27 ta’ Jannar 2020, il-Kummissjoni informat lill-awtoritajiet tar-RPĊ dwar l-intenzjoni tagħha li tapplika wkoll l-Artikolu 18 tar-Regolament bażiku u tibbaża s-sejbiet tagħha fir-rigward tad-distorsjonijiet imsemmija fir-RPĊ fuq il-fatti disponibbli. Il-Kummissjoni saħqet ukoll li sejba bbażata fuq il-fatti disponibbli tista’ tkun anqas favorevoli għall-parti kkonċernata u stiednet lill-GTĊ jikkummenta. Il-Kummissjoni ma rċeviet l-ebda kumment. Il-Gvern tar-RPĊ ma rreġistrax bħala parti interessata fil-proċediment.

(40) Għalhekk, f’konformità mal-Artikolu 18(1) tar-Regolament bażiku, is-sejbiet fir-rigward tal-eżistenza ta’ distorsjonijiet sinifikanti stabbiliti hawn taħt kienu bbażati fuq il-fatti disponibbli. B’mod partikolari, il-Kummissjoni qagħdet fuq l-informazzjoni li tinsab fit-talba għal rieżami u sorsi oħrajn ta’ informazzjoni pubblikament disponibbli bħal siti web rilevanti.

(41) F’konformità mal-Artikolu 18(1) tar-Regolament bażiku, il-konstatazzjonijiet fir-rigward tal-probabbiltà ta’ kontinwazzjoni jew rikorrenza ta’ dumping stabbiliti hawn taħt kienu bbażati fuq il-fatti disponibbli. B’mod partikolari, il-Kummissjoni qagħdet fuq l-informazzjoni li tinsab fit-talba għal rieżami u l-istatistika bbażata fuq id-data rrapportata lill-Kummissjoni mill-Istati Membri skont l-Artikolu 14(6) tar-Regolament bażiku (“bażi ta’ data tal-Artikolu 14(6)”), u l-Eurostat. Barra minn hekk, il-Kummissjoni użat sorsi oħra ta’ informazzjoni disponibbli pubblikament bħall-bażi ta’ data tal-Atlas tal-Kummerċ Globali (Global Trade Atlas, “GTA”) u s-siti web tal-produtturi Ċiniżi rilevanti (18).

3.2. Dumping matul il-perjodu tal-investigazzjoni għar-rieżami

(42) Kif spjegat fit-taqsima 4.3, l-importazzjonijiet Ċiniżi ammontaw għal aktar minn terz tal-importazzjonijiet totali tal-prodott soġġett għar-rieżami lejn l-Unjoni. Il-volum tal-importazzjonijiet Ċiniżi nstab li kien rappreżentattiv għall-fini tal-kalkolu tad-dumping matul il-perjodu tal-investigazzjoni għar-rieżami.

3.2.1. Valur normali

(43) Skont l-Artikolu 2(1) tar-Regolament bażiku, “il-valur normali għandu normalment ikun ibbażat fuq il-prezzijiet imħallsa jew pagabbli, fil-kors ordinarju tal-kummerċ, minn klijenti indipendenti fil-pajjiż esportatur”.

(44) Madankollu, skont l-Artikolu 2(6a)(a) tar-Regolament bażiku, “(f)il-każ li jiġi ddeterminat […] li mhuwiex xieraq li jintużaw prezzijiet u kostijiet domestiċi fil-pajjiż esportatur minħabba l-eżistenza f’dak il-pajjiż ta’ distorsjonijiet sinifikanti fis-sens tal-punt (b), il-valur normali għandu jiġi kkalkolat esklużivament abbażi tal-kostijiet tal-produzzjoni u tal-bejgħ li jirriflettu prezzijiet jew valuri ta’ riferiment mingħajr distorsjoni”, u “għandu jinkludi ammont raġonevoli u mingħajr distorsjoni għal kostijiet amministrattivi, tal-bejgħ u ġenerali u għal profitti”.

(45) Kif spjegat aktar fid-dettall hawn taħt fit-Taqsima 3.2.2, f’din l-investigazzjoni l-Kummissjoni kkonkludiet li, abbażi tal-evidenza disponibbli, u fid-dawl tan-nuqqas ta’ kooperazzjoni mill-GTĊ u tal-produtturi esportaturi, l-applikazzjoni tal-Artikolu 2(6a) tar-Regolament bażiku kienet xierqa.

3.2.2. L-eżistenza ta’ distorsjonijiet sinifikanti

3.2.2.1. Introduzzjoni

(46) L-Artikolu 2(6a)(b) tar-Regolament bażiku jiddefinixxi “d-distorsjonijiet sinifikanti” bħala dawk id-distorsjonijiet li jseħħu meta prezzijiet jew kostijiet irrapportati, inklużi l-kostijiet ta’ materji primi u ta’ enerġija, ma jkunux ir-riżultat ta’ forzi tas-suq ħieles għax ikunu affettwati minn intervent sostanzjali tal-gvern. Meta tkun valutata l-eżistenza ta’ distorsjonijiet sinifikanti għandha tingħata attenzjoni, inter alia, lill-impatt potenzjali ta’ element wieħed jew aktar mis-segwenti: — is-suq inkwistjoni huwa servut f’miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur; — il-preżenza tal-Istat f’ditti li jippermettu lill-Istat jinterferixxi fir-rigward tal-prezzijiet jew kostijiet; — politiki jew miżuri pubbliċi li jiddiskriminaw favur fornituri domestiċi jew li b’mod ieħor jinfluwenzaw il-forzi tas-suq ħieles; — in-nuqqas, l-applikazzjoni diskriminatorja jew l-infurzar inadegwat tal-liġijiet fil-qasam tal-fallimenti, dak soċjetarju jew dak tal-proprjetà; — il-kostijiet tal-pagi soġġetti għal distorsjoni; — l-aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat”.

(47) Skont l-Artikolu 2(6a)(b) tar-Regolament bażiku, il-valutazzjoni tal-eżistenza ta’ distorsjonijiet sinifikanti skont it-tifsira tal-Artikolu 2(6a)(a) għandha tqis, fost l-oħrajn, il-lista mhux eżawrjenti ta’ elementi fid-dispożizzjoni preċedenti. Skont l-Artikolu 2(6a)(b) tar-Regolament bażiku, fil-valutazzjoni tal-eżistenza tad-distorsjonijiet sinifikanti, għandu jitqies l-impatt potenzjali ta’ wieħed jew ta’ aktar minn dawn l-elementi fuq il-prezzijiet u l-kostijiet fil-pajjiż esportatur tal-prodott soġġett għar-rieżami. Fil-fatt, peress li dik il-lista mhijiex kumulattiva, mhux l-elementi kollha jeħtieġ li jitqiesu għal sejba ta’ distorsjonijiet sinifikanti. Barra minn hekk, l-istess ċirkostanzi fattwali jistgħu jintużaw biex tintwera l-eżistenza ta’ wieħed jew aktar mill-elementi tal-lista. Madankollu, kwalunkwe konklużjoni dwar distorsjonijiet sinifikanti skont it-tifsira tal-Artikolu 2(6a)(a) trid issir abbażi tal-evidenza kollha disponibbli. Il-valutazzjoni globali dwar l-eżistenza ta’ distorsjonijiet tista’ tqis ukoll il-kuntest ġenerali u s-sitwazzjoni fil-pajjiż esportatur, b’mod partikolari fejn l-elementi fundamentali tal-istruttura ekonomika u amministrattiva tal-pajjiż esportatur jipprovdu lill-gvern b’setgħat sostanzjali biex jintervjeni fl-ekonomija b’tali mod li l-prezzijiet u l-kostijiet ma jkunux ir-riżultat tal-iżvilupp ħieles tal-forzi tas-suq.

(48) L-Artikolu 2(6a)(c) tar-Regolament bażiku jipprevedi li “[ f]ejn il-Kummissjoni jkollha indikazzjonijiet fondati sew tal-eżistenza potenzjali ta’ distorsjonijiet sinifikanti kif imsemmija fil-punt (b) f’ċertu pajjiż jew f’ċertu settur f’dak il-pajjiż, u fejn ikun xieraq għall-applikazzjoni effettiva ta’ dan ir-Regolament, il-Kummissjoni għandha tipproduċi, tippubblika u taġġorna regolarment rapport li jiddeskrivi ċ-ċirkostanzi tas-suq imsemmija fil-punt (b) f’dak il-pajjiż jew settur”.

(49) Skont din id-dispożizzjoni, il-Kummissjoni ppubblikat rapport tal-pajjiż li jikkonċerna r-RPĊ (19), li juri l-eżistenza ta’ intervent sostanzjali tal-gvern f’ħafna livelli tal-ekonomija, inklużi distorsjonijiet speċifiċi f’ħafna fatturi tal-produzzjoni ewlenin (bħall-art, l-enerġija, il-kapital, il-materja prima u x-xogħol) kif ukoll f’ setturi speċifiċi (bħall-azzar u l-kimiċi). Il-partijiet interessati kienu mistiedna jirribattu, jikkummentaw jew jissupplimentaw l-evidenza inkluża fil-fajl tal-investigazzjoni fi żmien tal-bidu. Ir-Rapport tqiegħed fil-fajl tal-investigazzjoni fl-istadju tal-bidu.

(50) It-talba għal rieżami pprovdiet evidenza addizzjonali dwar distorsjonijiet sinifikanti fis-settur tal-aċidu sulfaniliku skont it-tifsira tal-Artikolu 2(6a)(b), li tikkomplementa r-Rapport. L-applikant ipprovda evidenza li l-produzzjoni u l-bejgħ tal-prodott soġġett għar-rieżami huwa affettwat (tal-anqas potenzjalment) mid-distorsjonijiet imsemmija fir-Rapport, b’mod partikolari minn livelli għoljin ta’ interferenza mill-Istat fis-settur kimiku, inkluż f’setturi relatati mal-produzzjoni tal-aċidu sulfaniliku, b’mod partikolari fis-setturi tal-input u fir-rigward tal-fatturi tal-produzzjoni.

(51) Il-Kummissjoni eżaminat jekk kienx xieraq jew le li jintużaw il-prezzijiet u l-kostijiet domestiċi fir-RPĊ, minħabba l-eżistenza ta’ distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku. Il-Kummissjoni għamlet dan abbażi tal-evidenza disponibbli fil-fajl, inkluża l-evidenza li tinsab fir-Rapport, li hija bbażata fuq sorsi pubblikament disponibbli. Din l-analiżi kopriet l-eżami tal-interventi sostanzjali tal-gvern fl-ekonomija tal-PRĊ b’mod ġenerali, iżda wkoll is-sitwazzjoni speċifika tas-suq fis-settur rilevanti, inkluż il-prodott soġġett għar-rieżami.

3.2.2.2. Distorsjonijiet sinifikanti li affettwaw il-prezzijiet u l-kostijiet domestiċi fir-RPĊ

(52) Is-sistema ekonomika Ċiniża hija bbażata fuq il-kunċett ta’ “ekonomija tas-suq soċjalista”. Dan il-kunċett huwa minqux fil-Kostituzzjoni Ċiniża u jiddetermina l-governanza ekonomika tar-RPĊ. Il-prinċipju ewlieni huwa s-“sjieda pubblika soċjalista tal-mezzi ta’ produzzjoni, jiġifieri s-sjieda min-nies kollha u s-sjieda kollettiva mill-persuni li jaħdmu”. L-ekonomija tal-Istat hija “l-forza mexxejja tal-ekonomija nazzjonali” u l-Istat għandu l-mandat “li jiżgura l-konsolidazzjoni u t-tkabbir tagħha” (20). Konsegwentement, l-istruttura ġenerali tal-ekonomija Ċiniża mhux biss tippermetti interventi sostanzjali tal-gvern fl-ekonomija, iżda dawn l-interventi huma obbligatorji b’mod espliċitu. Il-kunċett tas-supremazija tas-sjieda pubblika fuq dik privata huwa mifrux fis-sistema ġuridika kollha u huwa enfasizzat bħala prinċipju ġenerali fl-atti leġiżlattivi prinċipali kollha. Il-liġi Ċiniża fil-qasam tal-proprjetà hija eżempju ewlieni: hija tirreferi għall-istadju primarju tas-soċjaliżmu u tafda lill-Istat bil-ħarsien tas-sistema ekonomika bażika li permezz tagħha s-sjieda pubblika għandha rwol dominanti. Forom oħrajn ta’ sjieda huma ttollerati, bil-liġi tippermettilhom jiżviluppaw flimkien mas-sjieda tal-Istat (21).

(53) Barra minn hekk, skont il-leġiżlazzjoni Ċiniża, l-ekonomija tas-suq soċjalista hija żviluppata taħt it-tmexxija tal-Partit Komunista Ċiniż (“CCP”). L-istrutturi tal-Istat Ċiniż u tas-CCP huma marbuta ma’ xulxin f’kull livell (legali, istituzzjonali, personali), u jiffurmaw sovrastruttura fejn ma ssirx distinzjoni bejn ir-rwoli tas-CCP u tal-Istat. Wara emenda tal-Kostituzzjoni Ċiniża f’Marzu 2018, ir-rwol ewlieni tas-CCP ingħata prominenza saħansitra akbar billi ġie affermat mill-ġdid fit-test tal-Artikolu 1 tal-Kostituzzjoni. Wara l-ewwel sentenza diġà eżistenti tad-dispożizzjoni: “[i]s-sistema soċjalista hija s-sistema bażika tar-Repubblika tal-Poplu taċ-Ċina”, iddaħħlet it-tieni sentenza ġdida li taqra: “[il-]karatteristika li tiddefinixxi s-soċjaliżmu b’karatteristiċi Ċiniżi hija t-tmexxija tal-Partit Komunista taċ-Ċina.” (22) Dan juri l-kontroll mhux iddubitat u dejjem jikber tas-CCP fuq is-sistema ekonomika tar-RPĊ. Din it-tmexxija u dan il-kontroll huma inerenti għas-sistema Ċiniża u jmorru ferm lil hinn mis-sitwazzjoni abitwali f’pajjiżi oħrajn li fihom il-gvernijiet jeżerċitaw kontroll makroekonomiku ġenerali li fil-limitazzjonijiet tiegħu joperaw il-forzi tas-suq ħieles.

(54) L-Istat Ċiniż iħaddem politika ekonomika intervenzjonista biex jilħaq l-għanijiet tiegħu, li jikkoinċidu mal-aġenda politika stabbilita mis-CCP minflok ma jirriflettu l-kundizzjonijiet ekonomiċi prevalenti f’suq ħieles (23). L-għodod ekonomiċi intervenzjonisti li jintużaw mill-awtoritajiet Ċiniżi huma bosta, inklużi s-sistema tal-ippjanar industrijali, is-sistema finanzjarja, kif ukoll il-livell tal-ambjent regolatorju.

(55) L-ewwel nett, fil-livell tal-kontroll amministrattiv ġenerali, id-direzzjoni tal-ekonomija Ċiniża hija rregolata minn sistema kumplessa ta’ ppjanar industrijali li taffettwa l-attivitajiet ekonomiċi kollha fil-pajjiż. Dawn il-pjanijiet kollha jkopru matriċi komprensiva u kumplessa ta’ setturi u politiki trażversali u huma preżenti fil-livelli kollha tal-gvern. Il-pjanijiet fil-livell provinċjali huma spjegati fid-dettall, filwaqt li l-pjanijiet nazzjonali jistabbilixxu miri usa’. Il-pjanijiet jispeċifikaw ukoll il-mezzi sabiex jiġu appoġġjati l-industriji/is-setturi rilevanti, kif ukoll il-perjodi ta’ żmien li fihom jeħtieġ li jintlaħqu l-objettivi. Xi pjanijiet għadhom jinkludu miri espliċiti fir-rigward tal-produzzjoni, filwaqt li din kienet karatteristika regolari fiċ-ċikli tal-ippjanar preċedenti. Skont il-pjanijiet, is-setturi u/jew il-proġetti industrijali individwali qed jiġu identifikati bħala prijoritajiet (pożittivi jew negattivi) f’konformità mal-prijoritajiet tal-gvern u l-għanijiet ta’ żvilupp speċifiċi attribwiti lilhom (ammeljorament industrijali, espansjoni industrijali, eċċ.). L-operaturi ekonomiċi, privati u dawk tal-Istat kollha kemm huma jeħtiġilhom jaġġustaw b’mod effettiv l-attivitajiet kummerċjali tagħhom skont ir-realtajiet imposti mis-sistema tal-ippjanar. Dan mhuwiex biss minħabba n-natura vinkolanti tal-pjanijiet iżda anke minħabba l-fatt li l-awtoritajiet Ċiniżi rilevanti fil-livelli kollha tal-gvern jaderixxu mas-sistema tal-pjanijiet u jużaw is-setgħat mogħtija lilhom skont kif ikun meħtieġ, u b’hekk jisfurzaw lill-operaturi ekonomiċi jikkonformaw mal-prijoritajiet stabbiliti fil-pjanijiet (ara wkoll it-Taqsima 3.2.2.5 ta’ hawn taħt) (24).

(56) It-tieni, fil-livell tal-allokazzjoni tar-riżorsi finanzjarji, is-sistema finanzjarja tar-RPĊ hija ddominata mill-banek kummerċjali tal-Istat. Dawk il-banek, meta jkunu qed jistabbilixxu u jimplimentaw il-politika tas-self tagħhom għandhom jallinjaw lilhom infushom mal-objettivi tal-politika industrijali tal-gvern minflok ma jivvalutaw qabel kollox il-merti ekonomiċi ta’ proġett partikolari (ara wkoll it-Taqsima 3.2.2.8 ta’ hawn taħt) (25). L-istess japplika għall-komponenti l-oħrajn tas-sistema finanzjarja Ċiniża, bħas-swieq tal-istokks, is-swieq tal-bonds, is-swieq tal-ekwità privata, eċċ. Barra minn hekk, dawn il-partijiet tas-settur finanzjarju, għajr is-settur bankarju, huma istituzzjonalment u operazzjonalment stabbiliti b’mod li mhumiex xprunati biex itejbu l-funzjonament effiċjenti tas-swieq finanzjarji iżda biex jiżguraw il-kontroll u jippermettu l-intervent mill-Istat u mis-CCP (26).

(57) It-tielet, fil-livell tal-ambjent regolatorju, l-interventi mill-Istat fl-ekonomija jieħdu għadd ta’ forom. Pereżempju, ir-regoli dwar l-akkwist pubbliku jintużaw regolarment sabiex jintlaħqu għanijiet ta’ politika għajr l-effiċjenza ekonomika, u b’hekk jimminaw il-prinċipji bbażati fuq is-suq fil-qasam. Il-leġiżlazzjoni applikabbli tipprevedi b’mod speċifiku li l-akkwist pubbliku għandu jsir sabiex tiġi ffaċilitata l-kisba tal-għanijiet imfassla mill-politiki tal-Istat. Madankollu, in-natura ta’ dawn l-għanijiet għadha mhijiex iddefinita, u għalhekk tħalli marġni ta’ apprezzament wiesa’ għall-korpi deċiżjonali (27). Bl-istess mod, fil-qasam tal-investiment, il-GTĊ iżomm kontroll u influwenza sinifikanti fuq id-destinazzjoni u d-daqs kemm tal-investiment tal-Istat kif ukoll ta’ dak privat. L-iskrinjar tal-investiment, kif ukoll diversi inċentivi, restrizzjonijiet, u projbizzjonijiet relatati mal-investiment jintużaw mill-awtoritajiet bħala għodda importanti biex jiġu appoġġjati l-għanijiet tal-politika industrijali, bħaż-żamma tal-kontroll tal-Istat fuq setturi ewlenin jew it-tisħiħ tal-industrija domestika (28).

(58) Fil-qosor, il-mudell ekonomiku Ċiniż huwa bbażat fuq ċerti assjomi bażiċi, li jipprevedu u jinkoraġġixxu bosta interventi tal-gvern. Tali interventi sostanzjali tal-gvern huma f’kunflitt mal-azzjoni libera tal-forzi tas-suq, li jirriżulta fid-distorsjoni tal-allokazzjoni effettiva tar-riżorsi f’konformità mal-prinċipji tas-suq (29).

3.2.2.3. Distorsjonijiet sinifikanti skont l-ewwel inċiż tal-Artikolu 2(6a)(b) tar-Regolament bażiku: is-suq inkwistjoni huwa servut f’miżura sinifikanti minn intrapriżi li joperaw taħt is-sjieda, kontroll jew superviżjoni politika jew gwida tal-awtoritajiet tal-pajjiż esportatur.

(59) Fir-RPĊ, l-intrapriżi li joperaw taħt is-sjieda, il-kontroll u/jew is-superviżjoni politika jew il-gwida tal-Istat jirrappreżentaw parti essenzjali mill-ekonomija.

(60) Fin-nuqqas ta’ kwalunkwe kooperazzjoni mir-RPĊ, il-Kummissjoni għandha informazzjoni limitata dwar l-istruttura tas-sjieda tal-kumpaniji attivi fis-settur tal-aċidu sulfaniliku fir-RPĊ. Fost it-tliet kumpaniji Ċiniżi indikati bħala produtturi ewlenin mill-applikant, kollha jidhru li huma proprjetà privata. Madankollu, il-Kummissjoni sabet li fil-każ ta’ wieħed mit-tliet produtturi – Cangzhou Lingang Yueguo Chemical Co., Ltd. – l-unità ta’ produzzjoni tal-intrapriża tinsab fiż-Żona ta’ Żvilupp Ekonomiku u Teknoloġiku ta’ Cangzhou Lingang - park kimiku nazzjonali, li huwa taħt influwenza diretta tas-CCP, kif evidenzjat ukoll mir-rapport tal-midja li ġej: “Fl-għodwa tas-17 ta’ Lulju, il-Fergħa tal-Partit taċ-Ċentru ta’ Servizz tal-Proġett taż-Żona ta’ Żvilupp [Lingang Economic and Technological] organizzat laqgħa tal-partit biex tiċċelebra d-99 anniversarju mit-twaqqif tal-Partit kif ukoll għall-assemblea ta’ nofs is-sena tal-2020 tal-Partit. Li Guoqing, Membru tal-Kumitat ta’ Ħidma tal-Partit taż-Żona tal-Iżvilupp, Viċi President tal-Kumitat ta’ Ġestjoni u Segretarju tal-Kumitat tal-Partit tal-entitajiet subordinati, attenda l-laqgħa u għamel diskors.” (30) Fil-każ ta’ kumpanija oħra msemmija, – Zhejiang Wulong Chemical Industrial Stock Co., Ltd. – il-Kummissjoni sabet, abbażi tar-rapporti mill-Federazzjoni tal-Industrija u l-Kummerċ All-China, li l-intrapriża għandha rabtiet mill-qrib mas-CCP peress li hija “ġiet ikklassifikata bħala organizzazzjoni ta’ Partit popolari avvanzat fil-livell tal-kontea u tal-belt għal ħafna snin. F’din il-kumpanija bi kważi 1 000 impjegat, l-influss tal-popolazzjoni ġab diffikultajiet fix-xogħol tal-bini tal-partit. Għalhekk, il-fergħa tal-Partit tal-kumpanija ħadmet bis-sħiħ biex tesplora modi ġodda ta’ kif jinbena l-Partit fil-kumpanija u tespandi l-ħidma tal-bini tal-Partit għal kull dipartiment tal-kumpanija. […] Song Yunchang qal li ħafna impjegati tal-kumpanija jagħtu biss attenzjoni lix-xogħol tal-produzzjoni u ma għandhomx għarfien tajjeb tax-xogħol tal-bini tal-Partit. Għalhekk, l-impjegati, u speċjalment il-membri tal-partit jistgħu jtejbu l-fehim ideoloġiku. […] Kull tliet xhur, il-fergħa tal-Parti tlaqqa’ kumitat tal-fergħa biex tistudja x-xogħol tal-bini tal-Partit u tanalizza s-sitwazzjoni tal-membri tal-Parti. Song Yunchang qal li l-fergħa tal-Partit tal-kumpanija ġiet mgħallma wkoll permezz tal-innovazzjoni tas-sistema” (31)

(61) Kif ippreżentat mill-applikant, wieħed mit-tliet produtturi Ċiniżi kbar tal-aċidu sulfaniliku – Hebei Honggang Chemical Industry Co., Ltd – jesporta l-aċidu sulfaniliku permezz ta’ mill-anqas żewġ kumpaniji kummerċjali tal-Istat (Northeast Pharmaceutical Group Import and Export Trade Co., Ltd. u China Jiangsu International Economic and Technical Cooperation Group Co., Ltd). Barra minn hekk, skont l-applikant, l-akbar tliet negozjanti tal-aċidu sulfaniliku (32) huma kollha proprjetà tal-Istat u matul l-ewwel seba’ xhur tal-2019 esportaw aktar minn 4 000 tunnellata ta’ aċidu sulfaniliku, li rrappreżentaw 64 % tal-esportazzjonijiet kollha mir-RPĊ f’dak il-perjodu.

(62) Fir-rigward tal-fornituri ta’ inputs għall-produzzjoni tal-prodott soġġett għar-rieżami, kif ippreżentat mill-applikant u kkonfermat fl-investigazzjonijiet preċedenti, il-materja prima ewlenija fil-manifattura tal-aċidu sulfaniliku hija l-anilina, li tirrappreżenta 35 % tal-kostijiet tal-produzzjoni. Skont it-talba għal rieżami, u kif ikkonfermat minn sorsi oħra, wieħed mill-produtturi ewlenin tal-anilina fuq skala globali hija l-kumpanija Ċiniża Wanhua Chemical (jew Yantai Wanhua) (33). Fl-2019, Wanhua Chemical ġiet ikklassifikata bħala s-37 l-akbar kumpanija kimika fid-dinja minn rivista speċjalizzata online (34). L-akbar azzjonist tal-kumpanija huwa Yantai Guofeng Investment Holdings Ltd (Yantai Guofeng), li hija kumpanija bi sjieda sħiħa tal-Kummissjoni għas-Superviżjoni u l-Amministrazzjoni tal-Assi tal-Istat (SASAC) tal-Gvern Muniċipali ta’ Yantai (35). Fir-rapport annwali ta’ Wanhua Chemical għas-sena 2019, Yantai Guofeng jirrappreżenta l-entità ewlenija ta’ kontroll ta’ Wanhua Chemical (36). F’dan ir-rigward, il-Kummissjoni sabet ukoll f’rapporti tal-midja li s-CCP għandu rwol prominenti fl-operazzjonijiet u l-proċessi tat-teħid tad-deċiżjonijiet tal-kumpanija: “Zhou Zhe, il-viċi segretarju tal-Kumitat tal-Partit Wanhua, qal b’emozzjoni: “hemm esperjenza estensiva wara s-suċċessi ta’ Wanhua miksuba matul l-aħħar 40 sena. Iżda dawn jistgħu jitqassru għal sentenza waħda, jiġifieri, li wieħed isegwi l-Partit b’determinazzjoni u li jsir użu tajjeb minn kull politika ta’ riforma maħruġa mill-Partit !” Minn Li Jiankui, l-ewwel President u segretarju tal-Partit għal Ding Jiansheng, il-President u s-segretarju tal-Partit tal-kumpanija konġunta tal-ishma u Liao Zengtai, il-President attwali u s-segretarju tal-Partit, is-segretarju tal-kumitat tal-Partit Wanhua u l-President tal-bord dejjem kienu “persuna waħda”. Dan jiżgura li l-kumitat tal-Partit ikollu rwol ewlieni billi jwassal lill-intrapriża biex iżżomm mal-kors stabbilit, jissorvelja l-operazzjonijiet ġenerali u jiżgura l-implimentazzjoni tad-deċiżjonijiet. Wanhua tiżgura li hemm fergħa tal-Partit għal kull unità ta’ produzzjoni u li huma żviluppati b’mod sod. Għalhekk, il-komunisti kollha dejjem ikunu minn ta’ quddiem fi żminijiet kritiċi.” (37)

(63) Wanhua Chemical, li hija produttur ewlieni tal-anilina fir-RPĊ u madwar id-dinja, tista’ għalhekk titqies bħala kkontrollata mill-Istat. Bil-pożizzjoni tagħha, jeħtieġ li titqies ukoll bħala attur importanti tas-suq kimiku Ċiniż, li jidħol f’għadd ta’ interazzjonijiet kummerċjali mal-bqija tat-tessut settorjali, pereżempju, fir-rigward tal-forniment tal-inputs (38). Fornituri oħrajn tal-anilina jistgħu jitqiesu wkoll bħala parteċipanti attivi tas-settur petrokimiku Ċiniż. Fir-rigward ta’ dak is-settur, il-Kummissjoni sabet li, skont l-istatistika nazzjonali, l-intrapriżi tal-Istat (“SOEs”) fis-settur kimiku Ċiniż kienu jirrappreżentaw 52 % tal-assi totali tal-kumpaniji kimiċi fl-2015 (39). L-SOEs, b’mod partikolari dawk prinċipali kbar, tradizzjonalment kellhom rwol dominanti fl-industrija petrokimika tar-RPĊ minħabba l-pożizzjoni ta’ oligopolija tagħhom fis-settur upstream/tal-materja prima, l-aċċess faċli għar-riżorsi allokati mill-gvern (fondi, self, art eċċ.) u influwenza qawwija fit-teħid tad-deċiżjonijiet tal-gvern.

(64) Fir-rigward ta’ dan ta’ hawn fuq, il-GTĊ u s-CCP għandhom strutturi li jiżguraw li jibqa’ jkollhom influwenza fuq l-intrapriżi, u b’mod partikolari fuq l-intrapriżi tal-Istat jew ikkontrollati mill-Istat. L-Istat (u f’ħafna aspetti anke s-CCP) mhux biss jifformula u jissorvelja b’mod attiv l-implimentazzjoni tal-politiki ekonomiċi ġenerali minn tali intrapriżi tal-Istat jew ikkontrollati mill-Istat, iżda jiddikjara wkoll id-drittijiet tiegħu li jipparteċipa fit-teħid ta’ deċiżjonijiet operatorji tagħhom. Dan tipikament isir permezz ta’ rotazzjoni ta’ uffiċjali tal-partit (cadres) bejn l-awtoritajiet tal-gvern u dawn il-kumpaniji, bil-preżenza ta’ membri tal-partit fil-korpi eżekuttivi tal-kumpaniji u fiċ-“ċelloli tal-partit” fl-istrutturi tal-kumpaniji (ara wkoll it-Taqsima 3.2.2.4), kif ukoll permezz tat-tiswir tal-istruttura korporattiva tas-settur (40). Inkambju, l-intrapriżi tal-Istat jew ikkontrollati mill-Istat igawdu minn status partikolari fl-ekonomija Ċiniża, li jinvolvi għadd ta’ benefiċċji ekonomiċi, b’mod partikolari lqugħ mill-kompetizzjoni u aċċess preferenzjali għal inputs rilevanti, inklużi l-finanzi (41). L-elementi li jindikaw l-eżistenza ta’ kontroll tal-gvern fuq l-intrapriżi fil-katina tal-valur tal-aċidu sulfaniliku, u s-settur kimiku inġenerali, huma żviluppati aktar fit-Taqsima 3.2.2.4 ta’ hawn taħt.

(65) Minħabba l-livell sinifikanti ta’ intervent tal-gvern fl-industrija kimika Ċiniża, inkluż fi ħdan il-katina tal-valur tal-aċidu sulfaniliku, u sehem sinifikanti ta’ SOEs fis-settur, lanqas il-produtturi privati ma jitħallew joperaw skont il-kundizzjonijiet tas-suq. Kemm l-intrapriżi pubbliċi kif ukoll dawk privati attivi fis-settur kimiku Ċiniż, inklużi l-produtturi tal-aċidu sulfaniliku u produtturi tal-inputs meħtieġa fil-produzzjoni ta’ dan tal-aħħar, huma soġġetti wkoll, direttament jew indirettament, għal superviżjoni u gwida tal-politika kif stabbilit fit-Taqsima 3.2.2.5 ta’ hawn taħt.

3.2.2.4. Distorsjonijiet sinifikanti skont l-ewwel inċiż tal-Artikolu 2(6a)(b) tar-Regolament bażiku: il-preżenza tal-Istat f’ditti li jippermettu lill-Istat jinterferixxi fir-rigward tal-prezzijiet jew kostijiet

(66) Minbarra li jeżerċita kontroll fuq l-ekonomija permezz tas-sjieda ta’ SOEs u għodod oħrajn, il-GTĊ jinsab f’pożizzjoni li jinterferixxi mal-prezzijiet u l-kostijiet permezz tal-preżenza tal-Istat fid-ditti. Filwaqt li d-dritt għall-ħatra u t-tneħħija ta’ persunal kruċjali tal-maniġment f’SOEs mill-awtoritajiet rilevanti tal-Istat, kif previst fil-leġiżlazzjoni Ċiniża, jista’ jitqies li jirrifletti d-drittijiet ta’ sjieda korrispondenti (42), iċ-ċelloli tas-CCP fl-intrapriżi, kemm dawk tal-Istat kif ukoll dawk privati, jirrappreżentaw mezz importanti ieħor li permezz tiegħu l-Istat jista’ jinterferixxi fid-deċiżjonijiet tan-negozju. Skont il-liġi tal-kumpaniji tar-RPĊ, f’kull kumpanija għandha tiġi stabbilita organizzazzjoni tas-CCP (li jkollha mill-anqas tliet membri tas-CCP kif speċifikat fil-Kostituzzjoni tas-CCP (43)) u l-kumpanija għandha tipprovdi l-kundizzjonijiet meħtieġa għall-attivitajiet tal-organizzazzjoni tal-partit. Fil-passat, dan ir-rekwiżit jidher li mhux dejjem ġie segwit jew infurzat b’mod strett. Madankollu, minn tal-anqas l-2016, is-CCP saħħaħ il-pretensjonijiet tiegħu ta’ kontroll fuq id-deċiżjonijiet kummerċjali fl-SOEs bħala kwistjoni ta’ prinċipju politiku. Huwa rrapportat ukoll li s-CCP jeżerċita pressjoni fuq il-kumpaniji privati biex ipoġġu l-“patrijottiżmu” l-ewwel u qabel kollox u biex isegwu d-dixxiplina tal-partit (44) . Fl-2017, ġie rrapportat li kienu jeżistu ċelloli tal-partiti f’70 % ta’ madwar 1,86 miljun kumpanija privata, u dan irriżulta fi pressjoni dejjem akbar biex l-organizzazzjonijiet tas-CCP ikollhom l-aħħar kelma fir-rigward tad-deċiżjonijiet kummerċjali fil-kumpaniji rispettivi tagħhom (45). Dawn ir-regoli għandhom applikazzjoni ġenerali fl-ekonomija Ċiniża kollha, fost is-setturi kollha, inkluż għall-produtturi tal-aċidu sulfaniliku u għall-fornituri tal-inputs tagħhom.

(67) Pereżempju, l-istrutturi tas-CCP jikkoinċidu personalment mal-korp maniġerjali fil-każ ta’ mill-anqas kumpanija waħda – Wanhua Chemical – li, kif diġà ssemma, tipproduċi ammonti kbar ta’ anilina (l-input kostitwenti ewlieni tal-aċidu sulfaniliku). Il-Kummissjoni sabet li l-President attwali tal-intrapriża, Liao Zengtai, għandu wkoll il-pożizzjoni ta’ segretarju tal-Partit. Barra minn hekk, wieħed mid-diretturi ta’ Wanhua Chemical, u l-President tal-azzjonijiet tagħha u l-kumpanija tal-kontroll Yantai Guofeng, huwa membru tas-CCP, u jservi bħala segretarju tal-fergħa tal-Partit tal-intrapriża tal-aħħar. Fil-passat, kien Membru tal-Kumitat tal-Partit ta’ Yantai SASAC, u kap tat-Taqsima tal-Evalwazzjoni tal-Istatistika tal-entità pubblika tal-aħħar (46). Bħala eżempju ieħor biex tintwera l-preżenza tas-CCP fit-tessut korporattiv tas-settur kimiku, fl-istrutturi ta’ wieħed mill-esportaturi ewlenin tal-aċidu sulfaniliku fir-RPĊ – China Jiangsu International Economic and Technical Cooperation Group – it-tim kollu tal-maniġment superjuri tal-kumpanija huwa affiljat mal-Partit (47). Il-kumpanija nnifisha tirrapporta wkoll dwar attivitajiet interni relatati mal-Partit: “Fil-waranofsinhar tat-18 ta’ Jannar, il-Kumitat tal-Partit tal-Kumpanija China Jiangsu International Group wettaq ir-rieżami annwali tal-2018 tal-ħidma tas-Segretarju tal-Organizzazzjoni tal-Partit dwar il-Bini ta’ Partit popolari u l-Konferenza tal-Użu tal-Ħidma tal-Bini tal-Partit tal-2019.” (48) Esportatur kbir ieħor tal-aċidu sulfaniliku msemmi aktar ’il fuq – Northeast Pharmaceutical Group Import and Export Trade Co., Ltd. – isostni li waħda mill-politiki korporattivi tiegħu hi li “Jisma’ d-diskors ta’ President Xi, u jsegwi l-Partit” u li wieħed mill-valuri korporattivi tiegħu hi li t-“Tmexxija ta’ negozju trid tkun ta’ benefiċċju għall-gvern” (49).

(68) Il-preżenza u l-intervent tal-Istat fis-swieq finanzjarji (ara wkoll it-Taqsima 3.2.2.8 ta’ hawn taħt) kif ukoll fil-provvista ta’ materja prima u ta’ inputs għandhom effett ta’ distorsjoni addizzjonali fuq is-suq (50). B’hekk, il-preżenza tal-Istat f’ditti, inklużi fl-SOEs, fis-settur tal-aċidu sulfaniliku u f’setturi relatati oħrajn (bħas-settur finanzjarju u dak tal-input) tippermetti lill-GTĊ jinterferixxi fir-rigward tal-prezzijiet u tal-kostijiet.

3.2.2.5. Distorsjonijiet sinifikanti skont it-tielet inċiż tal-Artikolu 2(6a)(b) tar-Regolament bażiku: politiki jew miżuri pubbliċi li jiddiskriminaw favur fornituri domestiċi jew li b’mod ieħor jinfluwenzaw il-forzi tas-suq ħieles

(69) Id-direzzjoni tal-ekonomija Ċiniża hija ddeterminata b’mod sinifikanti minn sistema elaborata ta’ ppjanar li tistabbilixxi l-prijoritajiet u tippreskrivi l-għanijiet li fuqhom iridu jiffukaw il-gvernijiet ċentrali u lokali. Jeżistu pjanijiet rilevanti fil-livelli kollha tal-gvern u dawn ikopru virtwalment is-setturi ekonomiċi kollha. L-objettivi stabbiliti mill-istrumenti ta’ ppjanar huma ta’ natura vinkolanti u l-awtoritajiet f’kull livell amministrattiv jimmonitorjaw l-implimentazzjoni tal-pjanijiet mil-livell korrispondenti aktar baxx tal-gvern. B’mod ġenerali, is-sistema ta’ ppjanar fir-RPĊ twassal biex ir-riżorsi jiġu diretti lejn setturi deżinjati bħala strateġiċi jew inkella politikament importanti mill-gvern, minflok ma jiġu allokati skont il-forzi tas-suq (51).

(70) L-industrija kimika, li jappartjenu għaliha l-produtturi tal-aċidu sulfaniliku u l-fornituri tal-inputs tagħhom, hija meqjusa bħala settur importanti mill-GTĊ. Dan huwa kkonfermat f’bosta pjanijiet, direttivi u dokumenti oħra li jappartjenu lis-settur kimiku, u li jiġu ppubblikati fil-livell nazzjonali, reġjonali u muniċipali (52).

(71) B’mod speċifiku, fir-rigward tal-olefini – il-grupp ta’ prodotti kimiċi li għalih jappartjeni l-benżen (il-materja prima għall-anilina – li hija l-input ewlieni tal-aċidu sulfaniliku) – tingħata attenzjoni partikolari fuq il-produzzjoni ta’ dan tal-aħħar fit-13-il Pjan Nazzjonali ta’ Ħames Snin (Five Year Plan, FYP) (53). L-olefini huma koperti wkoll mid-dispożizzjonijiet tat-13-il FYP għall-Industrija Petrokimika u Kimika (2016-2020), li permezz tagħhom l-Istat jistabbilixxi perkorsi ta’ żvilupp għal subsetturi kimiċi speċifiċi, inkluż il-ġestjoni tal-katina tal-provvista u tal-valur, kif ukoll l-istabbiliment ta’ miri ta’ industrijalizzazzjoni, li kollha jista’ jkollhom impatt dirett fuq il-forzi tas-suq f’dawn is-subsetturi. Fil-każ tal-olefini, l-Istat jagħti istruzzjonijiet biex: “Titħaffef il-promozzjoni tal-kostruzzjoni ta’ proġetti petrokimiċi ewlenin. […] Biex wieħed iħejji għall-użu tar-riżorsi kemm internazzjonali kif ukoll ta’ dawk nazzjonali, tiġi żviluppata kif xieraq il-konverżjoni tal-metanol f’olefini, id-deidroġenazzjoni tal-propan għal propilene, tiżdied il-kwota ta’ prodotti mhux ibbażati fuq iż-żejt fil-volum ta’ produzzjoni tal-etilene u l-propilene, u tittejjeb il-kapaċità tas-sikurezza tal-provvista” (54) u jħabbar li se “jippromwovi b’mod regolari l-kostruzzjoni ta’ seba’ bażijiet industrijali petrokimiċi ewlenin u proġetti prinċipali, itejjeb il-kapaċità biex tkun garantita d-disponibbiltà tal-olefini, l-idrokarburi aromatiċi u prodotti bażi oħra, u tittejjeb l-integrazzjoni tar-raffinar” (55).

(72) Dokumenti ta’ politika Ċiniżi oħrajn ta’ profil għoli, bħal-Linji Gwida tal-Kunsill tal-Istat dwar l-Aġġustament tal-Istruttura, it-Trasformazzjoni u t-Tkabbir tal-Profittabbiltà tal-Industrija Petrokimika stabbilew ukoll fost l-għanijiet ewlenin tagħhom il-ġestjoni ta’ xejriet ta’ provvista fir-rigward tal-olefini: “L-istruttura tal-kapaċità tal-produzzjoni għandha tiġi ottimizzata gradwalment. […] L-olefini, l-aromatiċi, u l-kapaċità ta’ garanzija tal-provvista ta’ materja prima bażika oħra għandhom jissaħħu b’mod sinifikanti.” (56)

(73) Id-dispożizzjonijiet tal-pjanijiet u l-linji gwida għall-pajjiż kollu jsibu r-riflessjoni tagħhom fid-dokumenti tal-ippjanar provinċjali, bħat-13-il FYP għall-Iżvilupp tal-Industrija Kimika fil-Provinċja ta’ Jiangsu (2016 – 2020), li b’mod partikolari jikkmanda liema passi jenħtieġ li jieħu kull reġjun fir-rigward tal-bażi industrijali u l-kapaċità tiegħu, kif ukoll is-sorsi tal-provvista, b’mod partikolari fir-rigward tal-olefini: “il-bażi petrokimika Nanjing għandha tiżgura l-integrazzjoni u l-iżvilupp ta’ prodotti raffinati, olefini u idrokarburi aromatiċi, [u] tiżgura l-iżvilupp ta’ valur għoli tal-prodotti downstream” (57). Bl-istess mod, l-olefini huma wkoll parti mit-13-il Pjan għall-Industrija Petrokimika għall-Provinċja ta’ Hebei, li permezz tiegħu l-awtoritajiet għandhom l-għan li jidderiġu xejriet ta’ żvilupp strutturali għal segmenti speċifiċi tal-industrija, flimkien mal-kontroll tal-kapaċità, b’mod partikolari billi jagħtu struzzjonijiet biex: “Jiħaffef l-iżvilupp tal-etilenglikol mill-faħam, jiġu żviluppati gradwalment l-olefini tal-faħam (il-metanol), tiżdied il-kapaċità produttiva għal olefini mhux ibbażati fuq iż-żejt, jinbnew impjanti għall-konverżjoni tal-faħam f’idrokarburi aromatiċi f’lokalitajiet xierqa taż-żoni kostali, jiżdied il-livell ta’ konċentrazzjoni tal-industrija u jiżdied, […]” (58).

(74) Il-Kummissjoni sabet ukoll li materja prima oħra użata fil-produzzjoni tal-aċidu sulfaniliku – l-aċidu sulfuriku – kienet soġġetta għal politiki pubbliċi fil-provinċja ta’ Hebei, fl-ambitu tat-13-il Pjan tal-Industrija Petrokimika għall-Provinċja ta’ Hebei, fir-rigward tal-kontroll ta’ kapaċità ta’ produzzjoni ġdida: “[ Hebei għandu] […] jimplimenta b’mod strett il-kundizzjonijiet tad-dħul fis-settur, — jikkontrolla kwalunkwe proġett ġdid ta’ kapaċità tal-produzzjoni fir-rigward tal-kokk, l-alkali kawstiċi, il-karbonat tas-sodju, l-aċidu sulfuriku, il-karbur tal-kalċju, il-PVC, il-metanol, iż-żebgħat, eċċ. (59)”

(75) Il-GTĊ imexxi l-iżvilupp tas-settur kimiku skont firxa wiesgħa ta’ għodod, pereżempju billi jipprovdi sussidji mill-Istat, b’mod partikolari lil produtturi tal-anilina - il-materja prima ewlenija użata fil-produzzjoni tal-aċidu sulfaniliku. Ir-rapporti annwali ta’ Wanhua Chemicals, produttur ewlieni tal-anilina, jikkonfermaw li l-kumpanija rċeviet l-ammonti li ġejjin ta’ sussidji tal-gvern: fl-2019 – RMB 907 miljuni (60); fl-2018 – RMB 1 biljun; fl-2017 – RMB 1,3 biljun (61).

(76) Barra minn hekk, il-Kummissjoni sabet li Wanhua Chemicals, bħala kumpanija kkontrollata mill-Istat, reċentement ġiet fdata bl-implimentazzjoni ta’ proġett ta’ firxa nazzjonali, li tenfasizza r-relazzjoni mill-qrib mal-Istat, li l-kumpanija tibbenefika minnu: “F’Ottubru 2019, l-Amministrazzjoni Nazzjonali tal-Istandardizzazzjoni taċ-Ċina formalment ħarġet tweġiba, li tapprova lil Yantai Wanhua Chemical Group Co., Ltd. bħala l-intrapriża responsabbli mill-preparazzjoni u l-kostruzzjoni tal-bażi nazzjonali għall-innovazzjoni standard teknika (materjali kimiċi ġodda ).” (62)

(77) Barra minn hekk, fir-rigward tal-benżen, l-input kimiku użat għall-produzzjoni tal-anilina, il-Kummissjoni sabet li r-RPĊ tapplika taxxa tal-esportazzjoni ta’ 40 % (63). Madankollu, ma japplika l-ebda dazju tal-esportazzjoni fuq prodotti downstream tal-benżen, inkluż l-aċidu sulfaniliku.

(78) Permezz ta’ dawn u mezzi oħrajn, il-materja prima użata biex jiġi prodott l-aċidu sulfaniliku hija soġġetta għal intervent mill-gvern, bil-GTĊ jmexxi u jikkontrolla virtwalment kull aspett fl-iżvilupp u l-funzjonament tas-settur kimiku.

(79) Fil-qosor, il-GTĊ għandu miżuri stabbiliti biex iħeġġeġ lill-operaturi jikkonformaw mal-objettivi tal-politika pubblika li jappoġġjaw lill-industriji mħeġġa, inkluża l-produzzjoni tal-anilina bħala l-materja prima ewlenija li tintuża fil-manifattura tal-prodott soġġett għar-rieżami. Dawn il-miżuri jimpedixxu lill-forzi tas-suq milli joperaw b’mod ħieles.

3.2.2.6. Distorsjonijiet sinifikanti skont ir-raba’ inċiż tal-Artikolu 2(6a)(b) tar-Regolament bażiku: in-nuqqas, l-applikazzjoni diskriminatorja jew l-infurzar inadegwat tal-liġijiet dwar il-fallimenti, il-kumpaniji jew il-proprjetà

(80) Skont l-informazzjoni fil-fajl, is-sistema Ċiniża dwar il-falliment ma timplimentax b’mod adegwat l-objettivi ewlenin propji bħal pereżempju s-saldu ġust tal-pretensjonijiet u tad-dejn u biex jiġu salvagwardjati d-drittijiet u l-interessi legali tal-kredituri u tad-debituri. Dan jidher li huwa msejjes fil-fatt li filwaqt li l-liġi Ċiniża dwar il-falliment tistrieħ formalment fuq prinċipji simili għal dawk li jiġu applikati f’liġijiet korrispondenti f’pajjiżi oħra minbarra r-RPĊ, is-sistema Ċiniża hija karatterizzata minn nuqqas ta’ infurzar sistematiku. L-għadd ta’ fallimenti jibqa’ magħruf li huwa baxx meta mqabbel mad-daqs tal-ekonomija tal-pajjiż, mhux l-anqas minħabba li l-proċedimenti ta’ insolvenza jbatu minn għadd ta’ nuqqasijiet, li effettivament jiffunzjonaw bħala diżinċentiv għall-preżentazzjonijiet ta’ fallimenti. Barra minn hekk, ir-rwol tal-Istat fil-proċedimenti ta’ insolvenza għadu wieħed b’saħħtu u attiv, li spiss ikollu influwenza diretta fuq l-eżitu tal-proċedimenti (64).

(81) Barra minn hekk, in-nuqqasijiet tas-sistema tad-drittijiet ta’ proprjetà huma partikolarment evidenti fir-rigward tas-sjieda tal-art u d-drittijiet għall-użu tal-art fir-RPĊ (65). L-art kollha hija proprjetà tal-Istat Ċiniż (art rurali bi proprjetà kollettiva u art urbana tal-Istat). L-allokazzjoni tagħha għadha tiddependi biss mill-Istat. Hemm dispożizzjonijiet legali li għandhom l-għan li jallokaw id-drittijiet għall-użu tal-art b’mod trasparenti u li huma mmirati lejn il-prezzijiet tas-suq, pereżempju bl-introduzzjoni ta’ proċeduri ta’ offerti. Madankollu, dawn id-dispożizzjonijet ma jiġux irrispettati b’mod regolari, fejn ċerti akkwirenti jiksbu l-art tagħhom mingħajr ħlas jew b’rati aktar baxxi mir-rati tas-suq (66). Barra minn hekk, l-awtoritajiet spiss isegwu għanijiet politiċi speċifiċi, inkluża l-implimentazzjoni tal-pjanijiet ekonomiċi, meta jkunu qed jallokaw l-art (67).

(82) Simili ħafna għal setturi oħrajn fl-ekonomija Ċiniża, il-produtturi tal-aċidu sulfaniliku huma soġġetti għar-regoli ordinarji dwar il-liġijiet Ċiniżi dwar il-falliment, il-kumpaniji u l-proprjetà. L-effett ta’ dan huwa li anke dawn il-kumpaniji huma soġġetti għad-distorsjonijiet minn fuq għal isfel li jirriżultaw mill-applikazzjoni diskriminatorja jew mill-infurzar inadegwat tal-liġijiet dwar il-falliment u l-proprjetà. Din l-investigazzjoni ma żvelat xejn li jqajjem dubji dwar dawn is-sejbiet. Għalhekk, il-Kummissjoni kkonkludiet b’mod preliminari li l-liġijiet Ċiniżi dwar il-fallimenti u l-proprjetà ma jaħdmux kif suppost, u b’hekk iwasslu għal distorsjonijiet meta jiġu miżmuma ħajjin ditti insolventi u meta jiġu allokati d-drittijiet għall-użu tal-art fir-RPĊ. Dawn il-kunsiderazzjonijiet, abbażi tal-evidenza disponibbli, jidhru li huma kompletament applikabbli ukoll fis-settur kimiku, inkluż is-settur tal-aċidu sulfaniliku u s-setturi li jimmanifatturaw il-materja prima użata biex jiġi prodott l-aċidu sulfaniliku.

(83) Fid-dawl ta’ dan ta’ hawn fuq, il-Kummissjoni kkonkludiet li kien hemm applikazzjoni diskriminatorja jew infurzar inadegwat tal-liġijiet dwar il-falliment u l-proprjetà fis-settur kimiku, inkluż fir-rigward tal-prodott soġġett għar-rieżami.

3.2.2.7. Distorsjonijiet sinifikanti skont l-Artikolu 2(6a)(b), il-ħames inċiż tar-Regolament bażiku: il-kostijiet tal-pagi soġġetti għal distorsjoni

(84) Mhuwiex possibbli li fir-RPĊ tiżviluppa bis-sħiħ sistema ta’ pagi bbażata fuq is-suq peress li d-drittijiet ta’ organizzazzjoni kollettiva tal-ħaddiema u tal-impjegaturi huma mxekkla. Ir-RPĊ ma rratifikatx għadd ta’ konvenzjonijiet essenzjali tal-Organizzazzjoni Internazzjonali tax-Xogħol (“ILO”), b’mod partikolari dawk dwar il-libertà ta’ assoċjazzjoni u dwar in-negozjar kollettiv (68). Skont id-dritt nazzjonali, hija attiva organizzazzjoni ta’ trade union waħda biss. Madankollu, din l-organizzazzjoni mhijiex indipendenti mill-awtoritajiet tal-Istat u l-involviment tagħha fin-negozjar kollettiv u fil-protezzjoni tad-drittijiet tal-ħaddiema għadu rudimentali (69). Barra minn dan, il-mobilità tal-forza tax-xogħol Ċiniża hija ristretta mis-sistema tar-reġistrazzjoni tal-unitajiet domestiċi, li tillimita l-aċċess għall-firxa sħiħa tal-benefiċċji tas-sigurtà soċjali u oħrajn għar-residenti lokali ta’ żona amministrattiva partikolari. Dan tipikament jirriżulta f’ħaddiema li ma jkollhomx ir-reġistrazzjoni tar-residenza lokali li jsibu ruħhom f’pożizzjoni ta’ impjieg vulnerabbli u li jirċievu introjtu aktar baxx mid-detenturi tar-reġistrazzjoni tar-residenza (70). Dawk is-sejbiet iwasslu għad-distorsjoni tal-kostijiet tal-paga fir-RPĊ.

(85) Ma ġiet ippreżentata l-ebda evidenza li turi li s-settur kimiku, inklużi l-produtturi tal-aċidu sulfaniliku, ma jkunx soġġett għas-sistema Ċiniża dwar il-liġi tax-xogħol deskritta. Għalhekk is-settur tal-aċidu sulfaniliku huwa affettwat mid-distorsjonijiet tal-kostijiet tal-paga kemm direttament (fil-produzzjoni tal-prodott soġġett għar-rieżami jew tal-materja prima ewlenija għall-produzzjoni tiegħu) kif ukoll indirettament (f’termini ta’ aċċess għall-kapital jew għal inputs minn kumpaniji soġġetti għall-istess sistema tax-xogħol fir-RPĊ).

3.2.2.8. Distorsjonijiet sinifikanti skont is-sitt inċiż tal-Artikolu 2(6a)(b) tar-Regolament bażiku: l-aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat

(86) L-aċċess għall-kapital għal atturi korporattivi fir-RPĊ huwa soġġett għal diversi distorsjonijiet.

(87) L-ewwel nett, is-sistema finanzjarja Ċiniża hija kkaratterizzata mill-pożizzjoni b’saħħitha tal-banek tal-Istat (71), li, meta jagħtu aċċess għall-finanzi, iqisu kriterji oħra għajr il-vijabbiltà ekonomika ta’ proġett. Bl-istess mod għall-SOEs mhux finanzjarji, il-banek jibqgħu marbuta mal-Istat mhux biss permezz tas-sjieda iżda wkoll permezz ta’ relazzjonijiet personali (l-ogħla eżekuttivi ta’ istituzzjonijiet finanzjarji kbar tal-Istat fl-aħħar mill-aħħar jinħatru mis-CCP) (72) u, għal darb’oħra eżatt bħal fil-każ tal-SOEs mhux finanzjarji, il-banek jimplimentaw b’mod regolari ordnijiet pubbliċi mfassla mill-gvern. Meta jagħmlu dan, il-banek jikkonformaw ma’ obbligu legali espliċitu li jmexxu n-negozju tagħhom f’konformità mal-ħtiġijiet tal-iżvilupp ekonomiku u soċjali nazzjonali u taħt il-gwida tal-politiki industrijali tal-Istat (73). Dan jiġi amplifikat permezz ta’ regoli eżistenti addizzjonali, li jidderieġu l-finanzi lejn setturi ddeżinjati mill-gvern bħala mħeġġa jew li b’xi mod ieħor huma importanti (74).

(88) Filwaqt li huwa rikonoxxut li diversi dispożizzjonijiet legali jirreferu għall-ħtieġa li jiġu rrispettati l-imġiba bankarja normali u r-regoli prudenzjali bħall-ħtieġa li tiġi eżaminata l-affidabbiltà kreditizja tal-mutwatarju, l-evidenza massiva, inklużi s-sejbiet li saru fl-investigazzjonijiet tad-difiża tal-kummerċ, tissuġġerixxi li dawn id-dispożizzjonijiet għandhom biss rwol sekondarju fl-applikazzjoni tad-diversi strumenti legali.

(89) Barra minn hekk, il-klassifikazzjonijiet tal-bonds u tal-kreditu ta’ spiss ikunu distorti minħabba diversi raġunijiet, inkluż il-fatt li l-valutazzjoni tar-riskju tiġi influwenzata mill-importanza strateġika tad-ditta għall-GTĊ u mis-saħħa ta’ kull garanzija impliċita mill-gvern. L-estimi jissuġġerixxu bil-qawwa li l-klassifikazzjonijiet ta’ kreditu Ċiniżi jikkorrispondu b’mod sistematiku ma’ klassifikazzjonijiet internazzjonali aktar baxxi (75).

(90) Dan jiġi amplifikat permezz ta’ regoli eżistenti addizzjonali, li jidderiġu l-finanzi lejn setturi ddeżinjati mill-gvern bħala mħeġġa jew li b’xi mod ieħor huma importanti (76). Dan jirriżulta fi preġudizzji favur is-self lill-SOEs, lil ditti privati kbar u b’konnessjonijiet tajbin u lil ditti f’setturi industrijali ewlenin, li jimplika li d-disponibbiltà u l-kost tal-kapital mhumiex ugwali għall-atturi kollha fis-suq.

(91) It-tieni, il-kostijiet tas-self inżammu baxxi b’mod artifiċjali biex jiġi stimolat it-tkabbir tal-investiment. Dan wassal għall-użu eċċessiv tal-investiment kapitali b’redditi dejjem aktar baxxi fuq l-investiment. Dan intwera mit-tkabbir riċenti fl-ingranaġġ korporattiv fis-settur tal-Istat minkejja tnaqqis kbir fil-profittabbiltà, li jissuġġerixxi li l-mekkaniżmi li joperaw fis-sistema bankarja ma jsegwux ir-reazzjonijiet kummerċjali normali.

(92) It-tielet, għalkemm f’Ottubru 2015 inkisbet liberalizzazzjoni nominali tar-rata tal-imgħax, is-sinjali tal-prezzijiet għadhom mhumiex ir-riżultat ta’ forzi tas-suq ħieles, iżda huma influwenzati minn distorsjonijiet ikkawżati mill-gvern. Tabilħaqq, is-sehem tas-self fir-rata tal-valur referenzjarju jew taħt din ir-rata għadu jirrappreżenta 45 % tas-self kollu u jidher li żdied ir-rikors għall-kreditu mmirat, billi dan is-sehem żdied b’mod sostanzjali mill-2015 minkejja li l-kundizzjonijiet ekonomiċi marru għall-agħar. Rati tal-imgħax baxxi b’mod artifiċjali jirriżultaw fi prezzijiet eċċessivament baxxi, u konsegwentement fl-użu eċċessiv tal-kapital.

(93) It-tkabbir kumplessiv tal-kreditu fir-RPĊ jindika deterjorament tal-effiċjenza tal-allokazzjoni tal-kapital mingħajr ebda sinjal ta’ restrizzjoni kreditizja li tkun mistennija f’ambjent tas-suq mingħajr distorsjoni. Bħala riżultat, is-self improduttiv żdied b’mod rapidu fis-snin riċenti. Quddiem sitwazzjoni ta’ żieda tad-dejn f’riskju, il-GTĊ għażel li jevita l-inadempjenzi. B’konsegwenza ta’ dan, il-problemi ta’ dejn mitluf ġew indirizzati permezz ta’ riportament tad-dejn, biex b’hekk inħolqu l-hekk imsejħa kumpaniji żombi, jew permezz tat-trasferiment tas-sjieda tad-dejn (eż. permezz ta’ fużjonijiet jew ta’ skambji ta’ dejn ma’ ekwità), mingħajr ma neċessarjament titneħħa l-problema ġenerali tad-dejn jew jiġu indirizzati l-kawżi ewlenin tagħha.

(94) Essenzjalment, minkejja l-passi riċenti li ttieħdu biex is-suq jiġi lliberalizzat, is-sistema tal-kreditu korporattiv fir-RPĊ hija affettwata minn distorsjonijiet sinifikanti bħala riżultat tar-rwol pervażiv kontinwu tal-Istat fis-swieq kapitali.

(95) Ma ġiet sottomessa l-ebda evidenza li tgħid li s-settur tal-aċidu sulfaniliku se jkun eżentat mill-intervent tal-gvern deskritt hawn fuq fis-sistema finanzjarja. Il-Kummissjoni stabbiliet ukoll li produttur ewlieni tal-anilina (il-materja prima ewlenija użata fil-produzzjoni tal-aċidu sulfaniliku) ibbenefika minn sussidji tal-gvern (ara l-premessa(75)). Għalhekk, l-intervent sostanzjali tal-gvern fis-sistema finanzjarja jwassal biex il-kundizzjonijiet tas-suq jiġu affettwati b’mod serju fil-livelli kollha.

3.2.2.9. In-natura sistemika tad-distorsjonijiet deskritti

(96) Il-Kummissjoni nnotat li d-distorsjonijiet deskritti fir-Rapport huma karatteristika għall-ekonomija Ċiniża. L-evidenza disponibbli turi li l-fatti u l-karatteristiċi tas-sistema Ċiniża kif deskritti hawn fuq fit-Taqsimiet 3.2.2.1 sa 3.2.2.5 kif ukoll fil-Parti A tar-Rapport japplikaw fil-pajjiż kollu u fis-setturi kollha tal-ekonomija. L-istess japplika għad-deskrizzjoni tal-fatturi tal-produzzjoni kif stabbilit fit-Taqsimiet 3.2.2.6-3.2.2.8 ta’ hawn fuq u fil-Parti B tar-Rapport.

(97) Il-Kummissjoni tfakkar li sabiex jiġi prodott l-aċidu sulfaniliku, hemm bżonn ta’ firxa wiesgħa ta’ inputs. F’dak ir-rigward, ir-RPĊ hija wieħed mill-produtturi ewlenin tal-anilina — il-materja prima ewlenija f’dan il-proċess ta’ produzzjoni (ara l-premessa (62)). Meta l-produtturi tal-aċidu sulfaniliku jixtru/jikkuntrattaw dawn l-inputs fir-RPĊ, il-prezzijiet li jħallsu (u li huma rreġistrati bħala l-kostijiet tagħhom) jiġu esposti b’mod ċar għall-istess distorsjonijiet sistemiċi msemmija qabel. Pereżempju, il-fornituri tal-inputs iħaddmu manodopera li tkun soġġetta għad-distorsjonijiet. Huma jistgħu jissellfu flus li huma soġġetti għad-distorsjonijiet fis-settur finanzjarju/l-allokazzjoni tal-kapital. Barra minn hekk, huma soġġetti għas-sistema ta’ ppjanar li tapplika fil-livelli kollha tal-gvern u tas-setturi.

(98) Bħala konsegwenza, mhux biss il-prezzijiet tal-bejgħ domestiku tal-aċidu sulfaniliku mhumiex xierqa għall-użu skont it-tifsira tal-Artikolu 2(6a)(a) tar-Regolament bażiku, iżda l-kostijiet kollha tal-input (inklużi l-materja prima, l-enerġija, l-art, il-finanzjament, il-manodopera, eċċ.) huma wkoll affettwati minħabba li l-formazzjoni tal-prezzijiet tagħhom hija affettwata minn intervent sostanzjali tal-gvern, kif deskritt fil-Partijiet A u B tar-Rapport. Tabilħaqq, l-interventi tal-gvern deskritti fir-rigward tal-allokazzjoni tal-kapital, l-art, il-manodopera, l-enerġija u l-materja prima huma preżenti fir-RPĊ kollha. Dan ifisser, pereżempju, li input li minnu nnifsu kien prodott fir-RPĊ permezz tal-kombinazzjoni ta’ firxa ta’ fatturi tal-produzzjoni huwa espost għal distorsjonijiet sinifikanti. L-istess japplika għall-input, lejn l-input u l-bqija. F’din l-investigazzjoni, la l-GTĊ u lanqas il-produtturi esportaturi ma ppreżentaw ebda evidenza jew argument li juri l-kuntrarju.

3.2.2.10. Konklużjoni

(99) L-analiżi stabbilita fit-Taqsimiet 3.2.2.2 sa 3.2.2.9, li tinkludi eżami tal-evidenza kollha disponibbli relatata mal-intervent tar-RPĊ fl-ekonomija tagħha b’mod ġenerali, kif ukoll fis-settur kimiku (inkluż il-prodott soġġett għar-rieżami) uriet li l-prezzijiet jew il-kostijiet tal-prodott soġġett għar-rieżami, inklużi l-kostijiet tal-materja prima, tal-enerġija u tal-manodopera, mhumiex ir-riżultat ta’ forzi tas-suq ħieles, minħabba li huma affettwati minn intervent sostanzjali tal-gvern skont it-tifsira tal-Artikolu 2(6a)(b) tar-Regolament bażiku kif muri mill-impatt reali jew potenzjali ta’ wieħed jew aktar mill-elementi rilevanti elenkati fih. Abbażi ta’ dan, u fin-nuqqas ta’ kwalunkwe kooperazzjoni mill-GTĊ, il-Kummissjoni kkonkludiet li mhuwiex xieraq li jintużaw prezzijiet u kostijiet domestiċi biex jiġi stabbilit il-valur normali f’dan il-każ.

(100) Konsegwentement, il-Kummissjoni pproċediet biex tibni l-valur normali esklużivament abbażi tal-kostijiet tal-produzzjoni u l-bejgħ li jirriflettu prezzijiet jew valuri referenzjarji mingħajr distorsjoni, jiġifieri, f’dan il-każ, abbażi tal-kostijiet korrispondenti tal-produzzjoni u l-bejgħ minn sors xieraq, f’konformità mal-Artikolu 2(6a) tar-Regolament bażiku, kif diskuss fit-taqsima li ġejja.

3.2.3. Sors xieraq

3.2.3.1. Kummenti ġenerali

(101) L-għażla tas-sors kienet ibbażata fuq il-kriterji li ġejjin skont l-Artikolu 2(6a) tar-Regolament bażiku: — Livell ta’ żvilupp ekonomiku simili għar-RPĊ. Għal dan il-għan, il-Kummissjoni rreferiet għal pajjiżi b’introjtu nazzjonali gross per capita simili għar-RPĊ abbażi tal-bażi tad-data tal-Bank Dinji (77), — Il-produzzjoni tal-prodott soġġett għar-rieżami f’dak il-pajjiż; — Id-disponibbiltà tad-data pubblika rilevanti fil-pajjiż.

(102) Kif spjegat fil-premessi (30) sa (31) il-Kummissjoni ppubblikat żewġ noti għall-fajl dwar is-sorsi għad-determinazzjoni tal-valur normali: l-ewwel nota dwar il-fatturi ta’ produzzjoni tas-7 ta’ Mejju u t-tieni nota dwar il-fatturi ta’ produzzjoni tal-25 ta’ Settembru. Dawn in-noti ddeskrivew il-fatti u l-evidenza sottostanti tal-kriterji rilevanti. Permezz ta’ dawn in-noti, il-Kummissjoni informat lill-partijiet interessati bl-intenzjoni tagħha li tqis lill-Indja bħala sors xieraq, għar-raġunijiet imsemmija fil-premessi (103), (104) u (105) hawn taħt. Il-Kummissjoni ma rċeviet l-ebda kumment f’dan ir-rigward.

3.2.3.2. Livell ta’ żvilupp ekonomiku simili għar-RPĊ u l-produzzjoni tal-prodott soġġett għar-rieżami

(103) Fin-Nota tas-7 ta’ Mejju dwar il-fatturi ta’ produzzjoni, il-Kummissjoni spjegat li l-prodott soġġett għar-rieżami jidher li huwa prodott biss fl-Indja u fl-Istati Uniti tal-Amerika (“US”), (78) li l-ebda wieħed minnhom ma huwa pajjiż b’livell ta’ żvilupp ekonomiku simili għal dak tar-RPĊ f’konformità mal-kriterji msemmija fil-premessa (101) hawn fuq.

(104) Billi l-Kummissjoni ma setgħet issib l-ebda pajjiż b’livell simili ta’ żvilupp ekonomiku bħar-RPĊ bil-produzzjoni ta’ prodott fl-istess kategorija ġenerali u/jew settur tal-prodott soġġett għar-rieżami, fin-Nota tas-7 ta’ Mejju dwar il-fatturi ta’ produzzjoni, il-Kummissjoni indikat li hija tfittex il-produzzjoni tal-prodott soġġett għar-rieżami f’pajjiż b’livell differenti ta’ żvilupp mir-RPĊ li jirrifletti prezzijiet jew valuri referenzjarji mingħajr distorsjoni fis-sens tal-ewwel paragrafu tal-Artikolu 2(6a)(a). Il-Kummissjoni nnotat li l-Indja għandha livell ta’ żvilupp ekonomiku inferjuri għal dak tar-RPĊ. Għalhekk, f’ċirkostanzi fejn ikun meħtieġ li jiġi kkalkulat marġni preċiż ta’ dumping, dan il-pajjiż ma jkunx xieraq minħabba l-livell aktar baxx ta’ żvilupp ekonomiku tiegħu mir-RPĊ. Madankollu, peress li l-investigazzjoni attwali hija rieżami ta’ skadenza fejn il-kwistjoni hija jekk id-dumping huwiex probabbli li jkompli jew li jerġa’ jseħħ irrispettivament mil-livell attwali, il-Kummissjoni kkunsidrat jekk l-Indja setgħetx b’mod eċċezzjonali tikkostitwixxi l-bażi biex jiġu stabbiliti l-kostijiet tal-produzzjoni u tal-bejgħ fiċ-ċirkostanzi ta’ dan il-każ. F’dan ir-rigward, il-Kummissjoni nnotat li l-valur normali stabbilit abbażi ta’ dan l-approċċ konservattiv ħafna diġà wera dumping sinifikanti kif konkluż fit-taqsima 3.2.7 ta’ hawn taħt. Għalhekk, il-Kummissjoni kkonkludiet li ma kienx meħtieġ li jiġu esplorati alternattivi oħra.

(105) Wara t-talba, l-informazzjoni disponibbli għall-Kummissjoni wriet li kien hemm diversi produtturi tal-prodott soġġett għar-rieżami fl-Indja.

(106) Il-Kummissjoni mbagħad ivverifikat id-data finanzjarja meħtieġa disponibbli pubblikament fl-Indja għal dawk il-produtturi. Il-Kummissjoni ffukat fuq kumpaniji b’rapporti ta’ qligħ u telf disponibbli pubblikament b’data għall-perjodu tal-investigazzjoni għar-rieżami li kienet tindika qligħ matul dan il-perjodu. Il-Kummissjoni sabet rapporti annwali vverifikati għall-perjodu li jkopri mill-1 ta’ April 2018 sal-31 ta’ Marzu 2019 disponibbli online għal Aarti Industries Limited (“Aarti”) u Daikaffil Chemicals India Limited.

(107) Daikaffil India Limited għandha ftehim ta’ kollaborazzjoni ma’ kumpanija barranija. Is-sit web ta’ Daikaffil (79) jiddikjara li din il-kumpanija barranija ssorveljat u kkontrollat direttament il-kwalità tal-produzzjoni ta’ Daikaffil India Limited fil-linji ta’ produzzjoni kollha tagħha, ipprovdiet teknoloġija b’xejn u qablet ma’ ftehimiet ta’ akkwist ta’ xi produzzjoni. Dikjarazzjonijiet simili jidhru fuq ir-rapporti finanzjarji tal-kumpanija. L-informazzjoni li nstabet tidher li turi li f’dawn iċ-ċirkostanzi, Daikaffil ma ġġarrabx il-kostijiet tal-produzzjoni li ġġarrab kumpanija oħra li tipproduċi l-aċidu sulfaniliku. Din is-sitwazzjoni twassal għal impatt fuq l-SGA u l-profitt ta’ Daikaffil.

(108) L-ebda parti interessata ma kkontestat li l-Indja kienet se tintgħażel biex tistabbilixxi l-kostijiet mingħajr distorsjoni tal-produzzjoni u l-bejgħ għall-produtturi esportaturi, jew li Aarti Industries Limited offriet data finanzjarja xierqa għall-fini ta’ din l-investigazzjoni. Aarti Industries Limited tiffoka fuq kategorija wiesgħa ta’ prodotti sabiex tikseb ekonomija ta’ skala u sinerġiji, strateġija li tinsab fil-produtturi tal-aċidu sulfaniliku f’pajjiżi b’livell ogħla ta’ żvilupp mill-Indja. Anke jekk hija kumpanija ta’ grupp akbar, in-negozju ta’ ġestjoni ta’ Aarti Industries Limited instab li kien simili għal dak tal-applikant minħabba l-varjetà u l-prestazzjoni tan-negozju tiegħu.

3.2.3.3. Disponibbiltà ta’ data pubblika rilevanti fl-Indja

(109) Il-Kummissjoni analizzat bir-reqqa d-data rilevanti kollha disponibbli fil-fajl għall-fatturi tal-produzzjoni fl-Indja u nnotat dan li ġej: — Kien hemm importazzjonijiet tal-inputs li, kif stabbilit fin-Nota tas-7 ta’ Mejju u n-Nota tal-25 ta’ Settembru, huma meħtieġa għall-produzzjoni tal-prodott soġġett għar-rieżami. — L-Istat Indjan ta’ Maharashtra jospita għadd sinifikanti ta’ kumpaniji kimiċi u produtturi tal-aċidu sulfaniliku. Intużat data speċifika mill-Istat Indjan ta’ Maharashtra minflok data mill-Indja kollha meta din kienet disponibbli. — It-tariffa tal-elettriku industrijali għall-perjodu tal-investigazzjoni għar-rieżami kienet disponibbli fil-forma ta’ data pprovduta mill-Kummissjoni Regolatorja tal-Elettriku ta’ Maharashtra. — Il-prezzijiet tal-gass naturali fir-rigward tal-perjodu tal-investigazzjoni għar-rieżami kienu faċilment disponibbli fil-forma ta’ data pprovduta miċ-Ċellola tal-Ippjanar u l-Analiżi taż-Żejt Mhux Maħdum fl-Indja (li hija parti mill-Ministeru Indjan għaż-Żejt mhux Raffinat u l-Gass Naturali). — Is-sit web tal-Ministeru tal-Istatistika fl-Indja jipprovdi pagi medji annwali. Is-sit web tal-Uffiċċju tax-Xogħol fl-Indja jipprovdi pagi minimi fis-setturi tal-manifattura u għal kull Stat.

(110) Skont l-Artikolu 2(6a)(a) tar-Regolament bażiku, il-valur normali mibni jrid jinkludi ammont mingħajr distorsjoni u raġonevoli għall-SG&A u għall-profitti. Barra minn hekk, jeħtieġ li jiġi stabbilit valur għall-kostijiet ġenerali tal-manifattura biex ikopri l-kostijiet mhux inklużi fil-fatturi tal-produzzjoni. Kif intqal qabel, il-produttur esportatur Indjan Aarti kellu rapporti finanzjarji disponibbli pubblikament li setgħu jintużaw bħala indikatur biex jiġi ddeterminat ammont mingħajr distorsjoni u raġonevoli għall-SG&A u l-profitti.

3.2.3.4. Konklużjoni dwar l-Indja bħala sors xieraq

(111) Fid-dawl tal-analiżi ta’ hawn fuq, l-Indja tqieset bħala sors xieraq b’mod eċċezzjonali abbażi tal-Artikolu 2(6a)(a) tar-Regolament bażiku għall-kostijiet u l-prezzijiet mingħajr distorsjoni. Il-kumpanija Aarti ntgħażlet biex tinkiseb id-data finanzjarja meħtieġa.

3.2.4. Fatturi tal-produzzjoni

(112) Kif intqal fin-Nota tas-7 ta’ Mejju u n-Nota tal-25 ta’ Settembru, il-Kummissjoni analizzat id-data kollha disponibbli għall-fatturi tal-produzzjoni identifikati. Il-Kummissjoni ddeċidiet li tuża s-sorsi u l-unitajiet ta’ kejl li ġejjin sabiex tiddetermina l-valur normali skont l-Artikolu 2(6a)(a) tar-Regolament bażiku: Tabella 1 Fatturi ta’ produzzjoni tal-Aċidu Sulfaniliku Fattur ta’ Produzzjoni Kodiċi SA Sors tad-data Il-valur tal-unità mingħajr distorsjoni Aċidu sulfuriku; oleu 2807 00 Atlas tal-Kummerċ Globali (GTA) (80) EUR 70,15/Tunnellata metrika Anilina u l-imluħ tagħha 2921 41 Atlas tal-Kummerċ Globali (GTA) EUR 1 342,59 /Tunnellata metrika Karbonju attivat 3802 10 Atlas tal-Kummerċ Globali (GTA) EUR 2 835,95 /Tunnellata metrika Ilma demineralizzat [M/A] Tariffa tal-ilma għall-industriji fl-Istat Indjan ta’ Maharashtra EUR 0,06/M3 Ilma kiesaħ [M/A] Tariffa tal-ilma għall-industriji fl-Istat Indjan ta’ Maharashtra EUR 0,06/M3 Manodopera [M/A] Uffiċċju tax-xogħol tal-Indja (Id-data globali dwar il-paga medja annwali fl-Indja ġiet estrapolata għal Maharashtra) EUR 0,92/Siegħa Elettriku [M/A] Il-Kummissjoni Regolatorja tal-Elettriku ta’ Maharashtra EUR 0,118/kWh Gass Naturali 2711 21 Iċ-Ċellola tal-Ippjanar u l-Analiżi tal-Petroleum fl-Indja EUR 0,11/Nm3 Fwar [M/A] Id-data tal-applikant Perċentwal ta’ kostijiet varjabbli.

3.2.4.1. Materja prima

(113) Il-materja prima użata għall-produzzjoni tal-prodott soġġett għar-rieżami hija l-aċidu sulfuriku u l-anilina (81). Għall-imluħ, minbarra dawn iż-żewġ materji primi, hemm ukoll is-sodju, il-potassju jew il-kalċju. Billi fir-rieżamijiet ta’ skadenza, il-Kummissjoni ma għandhiex għalfejn tikkalkula l-marġni tad-dumping eżatt, iddeċidiet li tinjora l-kost addizzjonali ta’ dawn il-materjali meta tikkalkula l-valur normali għall-l-imluħ. Dan l-approċċ simplifikat irriżulta f’marġni ta’ dumping aktar konservattiv.

(114) Sabiex jiġi stabbilit il-prezz mingħajr distorsjoni ta’ materja prima kif ikkonsenjat lill-fabbrika tal-produttur xieraq, il-Kummissjoni użat bħala bażi l-prezz CIF medju ponderat ta’ importazzjoni għall-Indja kif irrappurtat fil-GTA, li miegħu żdiedu d-dazji ta’ importazzjoni u l-kostijiet tat-trasport domestiku. Il-prezz CIF ta’ importazzjoni fl-Indja ġie ddeterminat bħala medja ponderata tal-prezzijiet unitarji tal-importazzjonijiet mill-pajjiżi terzi kollha bl-esklużjoni tar-RPĊ u l-pajjiżi li mhumiex membri tad-WTO elenkati fl-Anness 1 tar-Regolament (UE) 2015/755 tal-Parlament Ewropew u tal-Kunsill (82).

(115) Il-Kummissjoni ddeċidiet li teskludi l-importazzjonijiet mill-PRC fl-Indja billi fit-Taqsima 3.2.2 ikkonkludiet li mhuwiex xieraq li jintużaw il-prezzijiet u l-kostijiet domestiċi fir-RPĊ minħabba l-eżistenza ta’ distorsjonijiet sinifikanti f’konformità mal-Artikolu 2(6a)(b) tar-Regolament bażiku. Minħabba li ma hemm l-ebda evidenza li turi li l-istess distorsjonijiet preżenti fis-suq domestiku fiċ-Ċina ma jaffettwawx ukoll il-prodotti intenzjonati għall-esportazzjoni, il-Kummissjoni qieset li l-istess distorsjonijiet affettwaw il-prezzijiet tal-esportazzjoni. B’mod simili, l-importazzjonijiet fl-Indja mill-pajjiżi li mhumiex membri tad-WTO elenkati fl-Anness 1 tar-Regolament (UE) 2015/755, ġew esklużi wkoll (83). L-Artikolu 2(7) tar-Regolament bażiku jipprevedi li l-prezzijiet domestiċi f’dawk il-pajjiżi ma jistgħux jintużaw għall-finijiet tad-determinazzjoni tal-valur normali. Wara li ġew esklużi l-importazzjonijiet mir-RPĊ lejn l-Indja, il-volum ta’ importazzjonijiet ta’ aċidu sulfuriku minn pajjiżi terzi oħrajn baqa’ rappreżentattiv (75,3 % tal-volumi totali importati fl-Indja). Peress li l-volum tal-importazzjonijiet tal-anilina lejn l-Indja minn pajjiżi terzi għajr ir-RPĊ kienu limitati, il-Kummissjoni għamlet ħilitha biex issib valuri referenzjarji rappreżentattivi oħrajn.

(116) Il-Kummissjoni ma sabet l-ebda prezz ta’ valur referenzjarju rappreżentattiv internazzjonali mingħajr distorsjoni għall-anilina fis-suq ħieles. Iċ-Ċina tibqa’ l-attur ewlieni fid-dinja, bi kważi 50 % tal-kapaċità globali tal-anilina, segwita mill-Ewropa tal-Punent u l-Istati Uniti (84). Barra minn hekk, is-suq ħieles għall-anilina fl-Unjoni u fl-Istati Uniti huwa limitat (85). Madwar 90 % tal-anilina prodotta madwar id-dinja tmur għall-produzzjoni tal-MDI (86), materjal iżolanti. L-applikant huwa l-uniku produttur Ewropew tal-anilina li mhuwiex integrat mal-produzzjoni tal-MDI (87).

(117) L-applikant stqarr li l-prezz medju tal-anilina importata lejn l-Indja matul l-aħħar ħames snin kien ta’ USD 1,95/kg, u qatt ma kien inqas minn USD 1,50/kg (jiġifieri EUR 1,32/kg) (88). Il-Kummissjoni użat bħala valur referenzjarju l-aktar prezz konservattiv għall-anilina pprovdut mill-applikant, jiġifieri, EUR 1,32/kg.

(118) Sabiex jiġi stabbilit il-valur normali skont il-metodoloġija tal-Kummissjoni, id-dazji fuq l-importazzjoni tal-fatturi tal-produzzjoni u l-materjali importati fl-Indja, kif ukoll il-kostijiet tat-trasport domestiku jenħtieġ li normalment jiżdiedu ma’ dawn il-prezzijiet tal-importazzjoni. Għall-aċidu sulfuriku, il-Kummissjoni applikat id-dazju tal-importazzjoni tal-Indja kif disponibbli fis-Soluzzjoni Integrata tal-Kummerċ Dinji tal-Bank Dinji (89), fil-livelli rispettivi, skont il-pajjiż tal-oriġini tal-volumi importati. Barra minn hekk, il-Kummissjoni żiedet il-kostijiet tat-trasport domestiku kkalkulati għal kull tunnellata abbażi ta’ kwotazzjonijiet għal kunsinni kif ipprovduti minn rapport tal-Bank Dinji (90). Għall-valur referenzjarju meħud għall-anilina, il-Kummissjoni żiedet it-trasport domestiku.

3.2.4.2. Oġġetti konsumabbli

(119) L-oġġetti konsumabbli huma l-karbonju attivat, l-ilma demineralizzat u l-ilma kiesaħ.

(120) Għall-karbonju attivat, il-Kummissjoni applikat l-istess metodoloġija bħal dik għall-aċidu sulfuriku fit-taqsima dwar il-materja prima ta’ hawn fuq. Wara l-esklużjoni tar-RPĊ, l-importazzjonijiet minn pajjiżi terzi oħrajn baqgħu rappreżentattivi u kienu jammontaw għal 50,8 % tal-volumi totali importati fl-Indja. Fir-rigward tat-trasport domestiku, il-Kummissjoni żiedet il-kostijiet tat-trasport domestiku kkalkulati għal kull tunnellata abbażi ta’ kwotazzjonijiet għall-kunsinni kif ipprovduti mir-rapport tal-Bank Dinji msemmi fit-taqsima ta’ hawn fuq.

(121) Għall-ilma demineralizzat u l-ilma kiesaħ, il-Kummissjoni rrikorriet għat-tariffa tal-ilma tal-2018 għall-industriji li jużaw l-ilma għall-produzzjoni jew bħala aġent tat-tkessiħ f’Maharashtra (91).

3.2.4.3. Manodopera

(122) L-Istħarriġiet Perjodiċi dwar il-Forza tax-Xogħol mill-Ministeru tal-Istatistika fl-Indja (92) juru li l-paga medja annwali hija ġeneralment id-doppju tal-paga minima (93). Il-Kummissjoni użat l-aħħar analiżi tad-data dwar ix-xogħol fl-Indja mill-Uffiċċju tax-Xogħol tagħha (jiġifieri r-rapport “Statistika dwar ix-Xogħol fl-Indja 2017”) (94) li juri l-pagi minimi f’Maharashtra fis-settur tal-industrija tal-kimiċi/il-mediċini u tal-prodotti farmaċewtiċi u mmultiplikat il-paga minima għal sena bi tnejn.

3.2.4.4. Elettriku

(123) Il-Kummissjoni Regolatorja għall-Elettriku ta’ Maharashtra tippubblika l-prezz tal-elettriku għall-kumpaniji (utenti industrijali) f’Maharashtra (95). Il-Kummissjoni użat id-data dwar il-prezzijiet tal-elettriku industrijali matul is-sena finanzjarja Indjana 2019/2020 (jiġifieri l-prezzijiet prevalenti fit-tieni nofs tal-perjodu tal-investigazzjoni għar-rieżami).

3.2.4.5. Gass naturali

(124) Iċ-Ċellola tal-Ippjanar u l-Analiżi tal-Petroleum fl-Indja (li hija parti mill-Ministeru Indjan tal-Petroleum u l-gass naturali) tippubblika regolarment fis-sit web (96) tagħha l-prezz tal-gass naturali fl-Indja. Il-Kummissjoni użat il-prezzijiet ippubblikati li jkopru l-perjodu tal-investigazzjoni għar-rieżami (97).

3.2.4.6. Fwar

(125) Fin-nuqqas ta’ data oħra, biex jiġu stabbiliti l-kostijiet tal-fwar, il-Kummissjoni użat il-metodoloġija użata fit-talba, li kienet ivverifikata mill-Kummissjoni matul l-RCC. Il-fwar huwa element ta’ “enerġija” li l-ispiża tiegħu ġiet stabbilita bħala perċentwal ta’ ċerti spejjeż varjabbli effettivament imġarrba mill-applikant fil-produzzjoni tiegħu ta’ aċidu sulfaniliku matul il-perjodu tal-investigazzjoni għar-rieżami (98).

3.2.4.7. Kostijiet ġenerali tal-manifattura, SG&A, profitti u deprezzament

(126) Skont l-Artikolu 2(6a)(a) tar-Regolament bażiku, “il-valur normali mfassal għandu jinkludi ammont mhux distort u raġonevoli għall-kostijiet amministrattivi, tal-bejgħ u ġenerali u għall-profitti”. Barra minn hekk, jeħtieġ li jiġi stabbilit valur għall-kostijiet ġenerali tal-manifattura biex ikopri l-kostijiet mhux inklużi fil-fatturi tal-produzzjoni msemmija hawn fuq.

(127) Sabiex tistabbilixxi valur mingħajr distorsjoni tal-kostijiet ġenerali tal-manifattura u minħabba n-nuqqas ta’ kooperazzjoni mill-produtturi esportaturi Ċiniżi, il-Kummissjoni użat il-fatti disponibbli skont l-Artikolu 18 tar-Regolament bażiku. Għalhekk, abbażi tad-data tal-applikant (99), il-Kummissjoni stabbiliet il-proporzjon tal-kostijiet ġenerali tal-manifattura mal-kostijiet tal-manifattura u lavorattivi totali. Dan il-perċentwal imbagħad ġie applikat għall-valur mingħajr distorsjoni tal-kost tal-manifattura biex jinkiseb il-valur mingħajr distorsjoni tal-kostijiet ġenerali tal-manifattura.

(128) Biex jiġi stabbilit ammont mingħajr distorsjoni u raġonevoli għall-SG&A u l-profitt, il-Kummissjoni qagħdet fuq id-data finanzjarja għall-perjodu mill-1 ta’ April 2018 sal-31 ta’ Marzu 2019 għal Aarti kif estratta mill-kontijiet awditjati ta’ Aarti disponibbli fuq is-sit web tal-kumpanija.

3.2.5. Kalkolu

(129) Abbażi ta’ dan ta’ hawn fuq, il-Kummissjoni bniet il-valur normali għal kull tip ta’ prodott fuq bażi ex-works, f’konformità mal-Artikolu 2(6a)(a) tar-Regolament bażiku.

(130) L-ewwel, il-Kummissjoni stabbiliet il-kostijiet tal-manifattura mingħajr distorsjonijiet. Fin-nuqqas ta’ kooperazzjoni mill-produtturi esportaturi, il-Kummissjoni qagħdet fuq l-informazzjoni pprovduta mill-applikanti fit-talba għal rieżami dwar l-użu ta’ kull fattur (il-materjali u l-manodopera) għall-produzzjoni tal-aċidu sulfaniliku. Dawn ir-rati ta’ konsum ipprovduti mill-applikant ġew ivverifikati mill-Kummissjoni matul l-RCC. Il-Kummissjoni mmultiplikat il-fatturi tal-użu bil-kostijiet mingħajr distorsjoni għal kull unità li ġew osservati fl-Indja.

(131) It-tieni, l-ispejjeż ġenerali tal-manifattura ġew ikkalkulati. Il-kalkolu ta’ dawn l-ispejjeż ġenerali tal-manifattura huwa spjegat fil-premessa (127) hawn fuq. Il-perċentwal miksub ġie applikat għall-kostijiet mingħajr distorsjoni tal-manifattura.

(132) It-tielet, il-Kummissjoni applikat l-SG & A u l-qligħ. Dawn ġew iddeterminati abbażi tar-rapporti finanzjarji ta’ Aarti (ara t-Taqsima 3.2.3.3). Il-Kummissjoni żiedet l-entrati li ġejjin fil-kost mingħajr distorsjoni tal-manifattura: — l-SG & A, li kien jirrappreżenta 23,6 % tal-kostijiet totali tal-manifattura ta’ Aarti, u — Profitti li jammontaw għal 20,4 % tal-kostijiet totali tal-manifattura ta’ Aarti.

(133) Abbażi ta’ dan, il-Kummissjoni bniet il-valur normali għal kull tip ta’ prodott fuq bażi ex-works, f’konformità mal-Artikolu 2(6a)(a) tar-Regolament bażiku.

3.2.6. Il-prezz tal-esportazzjoni

(134) B’konsegwenza tan-nuqqas ta’ kooperazzjoni, il-prezzijiet ta’ esportazzjoni ġew stabbiliti abbażi tal-fatti disponibbli f’konformità mal-Artikolu 18 tar-Regolament bażiku. Il-Kummissjoni użat id-data tal-importazzjoni dwar l-importazzjonijiet Ċiniżi rrapportata fil-bażi tad-data tal-Artikolu 14(6) u l-Eurostat biex tiddetermina l-prezzijiet tal-esportazzjoni.

(135) Billi dawn il-prezzijiet huma rrapportati abbażi ta’ Kost, Assigurazzjoni, Nol (Cost, Insurance, Freight, “CIF”), ġew aġġustati għal livell ex-works billi tnaqqas ammont xieraq għat-trasport (EUR 53/tunnellata) u l-kostijiet tal-assigurazzjoni (0,2 %) bejn il-fruntiera tar-RPĊ u tal-Unjoni. Fin-nuqqas ta’ kooperazzjoni mill-produtturi esportaturi Ċiniżi, il-Kummissjoni użat data pprovduta mill-applikant (100).

3.2.7. Tqabbil u marġni ta’ dumping

(136) Il-Kummissjoni qabblet il-valur normali mibni kif stabbilit f’konformità mal-Artikolu 2(6a)(a) tar-Regolament bażiku fuq bażi ex-works mal-prezz tal-esportazzjoni f’livell ex-works għall-Unjoni. Il-Kummissjoni ħadet approċċ konservattiv u qabblet il-valur normali mibni għall-aċidu sulfaniliku mal-prezzijiet tal-esportazzjonijiet għall-aċidu sulfaniliku u l-imluħ tiegħu (importazzjonijiet taħt il-kodiċi TARIC 2921420060 u taħt il-kodiċi TARIC 2921420040). Madankollu, il-Kummissjoni injorat l-importazzjonijiet li saru taħt il-kodiċi TARIC 2921420090 (derivattivi tal-anilina u l-imluħ tagħha – Oħrajn) billi dan il-kodiċi jista’ jinkludi prodotti oħrajn apparti l-prodott soġġett għar-rieżami.

(137) Il-marġni ta’ dumping misjub, espress bħala perċentwal tal-prezz CIF fil-fruntiera tal-Unjoni, bid-dazju mhux imħallas, kien ta’ 41,7 %.

3.2.8. Konklużjoni dwar il-kontinwazzjoni ta’ dumping

(138) Għalhekk, il-Kummissjoni kkonkludiet li d-dumping tkompla matul il-perjodu tal-investigazzjoni għar-rieżami.

3.3. Żvilupp probabbli tal-importazzjonijiet f’każ li jiskadu l-miżuri

(139) Minbarra s-sejbiet tal-eżistenza ta’ dumping matul il-perjodu tal-investigazzjoni għar-rieżami, il-Kummissjoni investigat skont l-Artikolu 11(2) tar-Regolament bażiku, il-probabbiltà tal-kontinwazzjoni ta’ dumping f’każ li l-miżuri jitħassru. Ġew analizzati l-elementi addizzjonali li ġejjin: il-kapaċità tal-produzzjoni u l-kapaċità ta’ riżerva fir-RPĊ, ir-relazzjoni bejn il-livell tal-prezzijiet fl-Unjoni u l-prezzijiet tal-esportazzjoni lejn pajjiżi terzi u l-attraenza tas-suq tal-Unjoni.

(140) Bħala konsegwenza tan-nuqqas ta’ kooperazzjoni tal-awtoritajiet Ċiniżi u tal-produtturi/esportaturi fir-RPĊ, il-Kummissjoni bbażat il-valutazzjoni tagħha fuq il-fatti disponibbli skont l-Artikolu 18 tar-Regolament bażiku.

3.3.1. Il-kapaċità tal-produzzjoni u l-kapaċità ta’ riżerva fir-RPĊ

(141) Fir-rieżami ta’ skadenza preċedenti, il-Kummissjoni kkonkludiet li l-kapaċità disponibbli fir-RPĊ kienet f’medda ta’ bejn 65 500 u 82 000 tunnellata. Dak iż-żmien, il-kapaċità żejda tal-aċidu sulfaniliku fir-RPĊ kienet stmata fil-medda ta’ 13 100 – 16 400 tunnellata.

(142) It-talba attwali għal rieżami ta’ skadenza tinkludi lista ta’ 44 produttur Ċiniż tal-aċidu sulfaniliku u tistma li fl-2019 il-kapaċità ta’ produzzjoni tal-aċidu sulfaniliku kienet tvarja bejn 75 000 u 190 000 tunnellata. Fl-2017, il-kapaċità ta’ produzzjoni tal-aċidu sulfaniliku fir-RPĊ kienet stmata għal 98 506 tunnellati għal 14-il produttur Ċiniż (101). Mill-2017 il-kapaċitajiet tal-produzzjoni żdiedu minn produtturi bħal Hebei Honggang Chemical Co., Ltd. u Cangzhou Lingang Yueguo Chemical Co., Ltd (102). Barra minn hekk, ħafna mit-tagħmir tal-produzzjoni użat biex isiru ż-żebgħa, il-pigmenti u l-kimika organika fir-RPĊ jista’ jintuża wkoll biex jiġi prodott l-aċidu sulfaniliku (103).

(143) Fid-dawl tal-projezzjonijiet ibbażati fuq id-domanda storika u l-esportazzjonijiet u l-intelliġenza tas-suq dwar ir-RPĊ, bħalissa l-kapaċità żejda tal-aċidu sulfaniliku fir-RPĊ tvarja bejn 35 000 u 65 000 tunnellata, li tirrappreżenta bħala minimu diġà ferm aktar minn ħames darbiet tal-konsum tal-Unjoni fil-perjodu tal-investigazzjoni għar-rieżami.

3.3.2. Prezzijiet fi swieq oħra tal-esportazzjoni

(144) Il-Kummissjoni għamlet estrazzjoni tal-GTA bil-valuri u l-volumi tal-esportazzjonijiet tar-RPĊ ta’ derivattivi tal-anilina u l-imluħ tagħha (104) (id-data għall-aċidu sulfaniliku biss mhijiex disponibbli) għall-perjodu 2015-2019 għal kull pajjiż ta’ destinazzjoni. Analiżi tal-prezzijiet tal-esportazzjoni turi li, minbarra l-bejgħ lill-Istati Uniti, l-esportazzjonijiet Ċiniżi tad-derivattivi tal-anilina u l-imluħ tagħha lejn l-Unjoni għandhom l-ogħla prezzijiet. It-taħlita tal-prodotti għal kull pajjiż ta’ destinazzjoni mhijiex magħrufa, iżda d-differenza fil-prezz bejn il-prezzijiet fl-Unjoni u swieq oħrajn ta’ esportazzjoni hija sinifikanti. Fl-2019 il-prezz medju tal-bejgħ tad-derivattivi tal-anilina u l-imluħ tagħha lill-Unjoni kien 3,2 darbiet ogħla milli fi swieq oħrajn tal-esportazzjoni. Għalhekk, fin-nuqqas ta’ miżuri anti-dumping, x’aktarx li jkun hemm żieda fil-bejgħ Ċiniż lejn l-Unjoni. Dawn l-importazzjonijiet huma mistennija li jseħħu bi prezzijiet li huma l-oġġett ta’ dumping u li jwaqqgħu l-prezzijiet tal-uniku produttur tal-Unjoni.

3.3.3. L-attraenza tas-suq tal-Unjoni

(145) Fid-dinja, ir-RPĊ hija l-akbar pajjiż esportatur tal-aċidu sulfaniliku f’dik li hija kwantità (105). Fid-dawl tal-pjanijiet stabbiliti mill-Gvern taċ-Ċina (ara t-Taqsima 3.2.2) u s-siti web tal-produtturi Ċiniżi rilevanti (106), huwa ċar li l-produtturi Ċiniżi tal-aċidu sulfaniliku għandhom esportazzjonijiet sinifikanti.

(146) L-analiżi tal-estrazzjoni tal-GTA msemmija fil-premessa (144) hawn fuq uriet li l-esportazzjonijiet Ċiniżi ta’ derivattivi tal-anilina u l-imluħ tagħha ammontaw għal madwar 82 miljun tunnellata fl-2019. Il-biċċa l-kbira ta’ dawk l-esportazzjonijiet spiċċaw għand l-Oman, il-Pakistan, il-Brażil, l-Indja u l-Vjetnam. Anke jekk it-taħlita tal-prodotti ta’ prodotti esportati tista’ tvarja u d-data tkun usa’ mill-prodott soġġett għar-rieżami, huwa nnotat li l-prezz medju tal-esportazzjonijiet Ċiniżi tad-derivattivi tal-anilina u l-imluħ tagħha lejn pajjiżi li mhumiex fl-UE kien ħafna anqas mill-prezz medju tal-esportazzjonijiet lejn l-Unjoni. L-investigazzjoni sabet li d-domanda għall-aċidu sulfaniliku kienet ikkonċentrata fl-Istati Uniti, l-Ewropa, il-Messiku, il-Brażil u l-Ġappun (107). Fil-każ tal-Istati Uniti, il-prezzijiet tal-aċidu sulfaniliku huma għoljin, madankollu l-aċċess għas-suq tal-Istati Uniti jidher li huwa ristrett għall-produtturi tal-aċidu sulfaniliku Ċiniżi mill-introduzzjoni ta’ miżuri anti-dumping (108). Għalhekk, l-attraenza tas-suq tal-Unjoni f’termini ta’ domanda u prezzijiet hija privattiva.

3.3.4. Konklużjoni dwar l-iżvilupp probabbli tal-importazzjonijiet jekk il-miżuri jiskadu

(147) Abbażi tal-produzzjoni u l-kapaċità ta’ riżerva sinifikanti fir-RPĊ u l-attraenza tas-suq tal-Unjoni, il-Kummissjoni kkonkludiet li hemm probabbiltà kbira li l-iskadenza tal-miżuri anti-dumping jirriżultaw f’żieda f’volumi oġġetti ta’ dumping.

3.3.5. Konklużjoni dwar il-probabbiltà ta’ kontinwazzjoni tad-dumping

(148) Fid-dawl tal-konstatazzjonijiet tagħha dwar il-kontinwazzjoni tad-dumping tul il-perjodu tal-investigazzjoni għar-rieżami u dwar l-iżvilupp probabbli tal-importazzjonijiet fil-każ li l-miżuri jiskadu, il-Kummissjoni kkonkludiet, abbażi tal-fatti disponibbli, li hemm probabbiltà kbira li l-iskadenza tal-miżuri anti-dumping tirriżulta fil-kontinwazzjoni ta’ dumping.

4. DANNU

4.1. Definizzjoni tal-industrija tal-Unjoni u tal-produzzjoni tal-Unjoni

(149) Il-prodott simili kien immanifatturat minn produttur wieħed tal-Unjoni matul il-perjodu li qed jiġi kkunsidrat. Il-kumpanija tikkostitwixxi l-“industrija tal-Unjoni” skont it-tifsira tal-Artikolu 4(1) tar-Regolament bażiku.

(150) Il-produzzjoni totali tal-Unjoni matul il-perjodu tal-investigazzjoni għar-rieżami ġiet stabbilita għal madwar 1 900 sa 2 300 tunnellata, abbażi tal-informazzjoni pprovduta mill-industrija tal-Unjoni. L-analiżi twettqet abbażi tad-data pprovduta mill-produttur uniku tal-Unjoni tal-prodott simili, u b’hekk tirrappreżenta 100 % tal-produzzjoni totali tal-Unjoni tal-prodott simili.

4.2. Konsum tal-Unjoni

(151) Il-Kummissjoni stabbiliet il-konsum tal-Unjoni abbażi ta’: — il-volumi tal-bejgħ tal-prodott simili mill-industrija tal-Unjoni fis-suq tal-Unjoni, — il-volumi ta’ importazzjoni ta’ aċidu sulfaniliku u l-imluħ tiegħu (livell TARIC ta’ 10 figuri) irrappurtati fl-Eurostat.

(152) Fid-dawl tal-fatt li l-industrija tal-Unjoni tikkonsisti minn produttur wieħed biss, sabiex tiġi rrispettata l-informazzjoni kummerċjali kunfidenzjali, huwa meħtieġ li tiġi ppreżentata l-informazzjoni fit-tabelli ta’ hawn taħt f’forma indiċjata.

(153) B’konformità man-Nota għall-fajl tat-18 ta’ Novembru 2020 (109), il-Kummissjoni segwiet approċċ konservattiv u għall-analiżi tad-dannu użat biss importazzjonijiet ikklassifikati taħt il-kodiċi TARIC 2921420060 (aċidu sulfaniliku) u 2921420040 (sulfanilat tas-sodju, li huwa melħ tal-aċidu sulfaniliku prodott bit-trattament tal-aċidu sulfaniliku bl-idrossidu tas-sodju). Il-Kummissjoni, madankollu, ma kkunsidratx l-importazzjonijiet li saru taħt il-kodiċi TARIC 2921420090 (derivattivi tal-anilina u l-imluħ tagħha – Oħrajn) billi dan il-kodiċi jista’ jinkludi prodotti apparti l-prodott soġġett għar-rieżami u ma setgħet tintuża l-ebda metodoloġija xierqa biex jiġi identifikat il-proporzjon tal-prodott soġġett għar-rieżami taħt dak il-kodiċi.

(154) L-investigazzjoni wriet li s-suq tal-Unjoni għall-aċidu sulfaniliku l-ewwel kiber fit-tieni sena tal-perjodu taħt kunsiderazzjoni. Madankollu, imbagħad il-konsum naqas iżda baqa’ ftit ogħla mil-livell tal-2016 fil-perjodu tal-investigazzjoni għar-rieżami. Tabella 2 Konsum tal-Unjoni (indiċi tal-volum) 2016 2017 2018 Perjodu ta’ investigazzjoni tar-rieżami Konsum tal-Unjoni 100 113 104 105 Sors: Il-produttur tal-Unjoni u l-Eurostat

4.3. Importazzjonijiet mir-RPĊ

(a) Volumi tal-importazzjoni u sehem mis-suq

(155) Il-Kummissjoni stabbiliet il-volum tal-importazzjonijiet mir-RPĊ fl-Unjoni abbażi tad-data mill-Eurostat u s-sehem mis-suq tal-importazzjonijiet billi qabblet dawn il-volumi tal-importazzjonijiet mal-konsum tal-Unjoni kif muri fit-Tabella 3.

(156) Il-volum totali tal-importazzjonijiet mir-RPĊ żdied b’mod kontinwu matul il-perjodu taħt kunsiderazzjoni. Fil-perjodu tal-investigazzjoni għar-rieżami, il-volumi tal-importazzjoni kienu ogħla milli fl-2016 b’66 %.

(157) L-importazzjonijiet mir-RPĊ baqgħu jikbru biex jammontaw għal aktar minn terz tal-importazzjonijiet totali fil-perjodu tal-investigazzjoni tar-rieżami.

(158) Fl-investigazzjoni oriġinali, il-Kummissjoni investigat l-importazzjonijiet ta’ aċidu sulfaniliku u l-imluħ tiegħu, li huwa apparenti inter alia mid-definizzjoni tal-prodott ikkonċernat fil-premessi tar-Regolament li jimponi l-miżuri proviżorji (110). Madankollu, il-Kummissjoni permezz ta’ ommissjoni ddeskriviet il-prodott soġġett għall-miżuri biss bħala aċidu sulfaniliku fil-parti operattiva tar-Regolament. Din il-kwistjoni saret evidenti fl-2015.

(159) Fl-2015, wara li r-rieżami ta’ skadenza preċedenti kienet diġà konkluża, rieżami tal-klassifikazzjoni tariffarja tal-Unjoni introduċiet kodiċi TARIC ġdid għas-sulfanilat tas-sodju (kodiċi TARIC 2921420040). Barra minn hekk, fi tmiem l-2014 u fil-bidu tal-2015, in-Netherlands (111) u l-Italja (112) ħarġu deċiżjonijiet ta’ Informazzjoni Tariffarja Vinkolanti (“BTI”) li jikklassifikaw l-imluħ tal-aċidu sulfaniliku taħt il-kodiċi TARIC 2921420090 (Derivattivi tal-anilina u l-imluħ tagħhom – Oħrajn).

(160) L-istatistika tal-importazzjoni mill-Eurostat turi li l-volumi tal-importazzjonijiet mir-RPĊ ikklassifikati taħt il-kodiċi TARIC 2921420090 varjaw bejn 1 500 tunnellata u 3 000 tunnellata bejn l-2010 u l-perjodu tal-investigazzjoni tar-rieżami (113). Il-bidliet fil-klassifikazzjoni tat-tariffi fl-2015 u ż-żewġ BTIs ma kellhom l-ebda influwenza fuq ix-xejra ta’ fluttwazzjoni fir-rigward ta’ dak il-kodiċi TARIC.

(161) Għall-kuntrarju, il-volumi importati mir-RPĊ taħt il-kodiċi TARIC 2921420060 (aċidu sulfaniliku) naqsu b’mod ċar wara l-2014. Fl-2010 sal-2014, il-volumi ta’ importazzjoni varjaw bejn 100 u 800 tunnellata fis-sena (114). Mill-2015, qatt ma qabżu l-65 tunnellata. Barra minn hekk, il-volumi tal-importazzjoni mir-RPĊ taħt il-kodiċi TARIC 2921420040 (sulfanilat tas-sodju) kibru minn madwar 35 tunnellata fl-2015 għal aktar minn 1 000 tunnellata fil-perjodu tal-investigazzjoni tar-rieżami.

(162) Għalhekk, il-Kummissjoni qieset li l-produtturi esportaturi Ċiniżi sfruttaw is-sitwazzjoni spjegata fil-premessi (158) u (159) u reġgħu bdew l-importazzjonijiet tal-imluħ tal-aċidu sulfaniliku taħt il-kodiċijiet TARIC mhux koperti b’mod espliċitu mill-parti operattiva tal-miżuri anti-dumping matul il-perjodu kkunsidrat. Tabella 3 Importazzjonijiet mir-RPĊ (tunnellati, meded) 2016 2017 2018 Perjodu ta’ investigazzjoni tar-rieżami RPĊ 600 – 670 550 – 600 750 – 800 1 050 – 1 100 Indiċi (2016 = 100) 100 90 119 166 Sors: Eurostat

(163) Kif spjegat fil-premessi minn (158) sa (161), l-importazzjonijiet tal-prodott soġġett għar-rieżami żdiedu wara l-2015 meta ġie introdott il-kodiċi TARIC għas-sulfanilat tas-sodju. Fl-2016, l-importazzjonijiet Ċiniżi ammontaw għal 14 % tas-suq tal-Unjoni. Is-sehem mis-suq tagħhom naqas fl-2017 iżda rkupra u kompla jikber għall-bqija tal-perjodu taħt kunsiderazzjoni. Fil-perjodu tal-investigazzjoni għar-rieżami, l-importazzjonijiet mir-RPĊ laħqu t-22 % tas-sehem mis-suq tal-Unjoni. Tabella 4 Sehem mis-suq tal-Unjoni (%) 2016 2017 2018 Perjodu ta’ investigazzjoni tar-rieżami RPĊ in % 14 11 16 22 Indiċi (2016 = 100) 100 80 115 158 Sors: ikkalkulat abbażi tal-informazzjoni mill-produttur tal-Unjoni u l-Eurostat

(b) Il-prezzijiet tal-importazzjoni u t-twaqqigħ tal-prezzijiet

(164) Il-Kummissjoni stabbiliet il-prezzijiet tal-importazzjonijiet abbażi tad-data mill-Eurostat. Il-prezzijiet medji tal-importazzjoni tal-prodott soġġett għar-rieżami mir-RPĊ kważi rduppjaw matul il-perjodu kkunsidrat. Il-prezz tal-importazzjoni tal-aċidu sulfaniliku, l-uniku komponent tal-prodott soġġett għar-rieżami li attwalment huwa soġġett għal miżuri, u l-prezz tal-importazzjoni tal-imluħ tiegħu segwew, madankollu, xejriet diverġenti.

(165) Il-prezz tal-importazzjoni tal-aċidu sulfaniliku mir-RPĊ naqas fil-perjodu kkunsidrat. Fil-perjodu tal-investigazzjoni għar-rieżami, il-prezz tal-importazzjoni naqas bi kważi 10 % meta mqabbel mal-bidu tal-perjodu kkunsidrat. Il-Kummissjoni qieset li l-ogħla prezz fl-2018 ma kienx rappreżentattiv peress li kien jikkorrispondi biss għal 4 tunnellati ta’ aċidu sulfaniliku importat mir-RPĊ.

(166) Il-prezz tal-importazzjoni tal-imluħ tal-aċidu sulfaniliku mir-RPĊ wera xejra opposta. Il-prezz tal-importazzjoni tal-imluħ żdied b’mod kostanti biex fil-perjodu tal-investigazzjoni għar-rieżami laħaq kważi 190 % tal-valur tiegħu fl-2016. Tabella 5 Prezz tal-importazzjoni (EUR/tunnellata) 2016 2017 2018 Perjodu ta’ investigazzjoni għar-rieżami Prezz ta’ aċidu sulfaniliku f’EUR/tunnellata 1 271 1 070 2 315 1 157 Indiċi (2016 = 100) 100 84 182 91 Prezz tal-imluħ tal-aċidu sulfaniliku (115) f’EUR/tunnellata 714 1 046 1 198 1 333 Indiċi (2016 = 100) 100 146 168 187 Il-prezz medju tal-prodott soġġett għar-rieżami f’EUR 720 1 049 1 204 1 325 Indiċi (2016 = 100) 100 146 167 184 Sors: Eurostat

(167) Fin-nuqqas ta’ kooperazzjoni mill-produtturi esportaturi Ċiniżi u għalhekk, minħabba n-nuqqas ta’ informazzjoni dwar it-tipi ta’ prodotti importati eżatti, il-Kummissjoni ddeterminat it-twaqqigħ tal-prezz abbażi tal-importazzjonijiet skont il-kodiċi TARIC u s-suppożizzjoni li t-tipi ta’ prodotti li jaqgħu taħt il-kodiċijiet TARIC speċifiċi importati mir-RPĊ huma simili għal dawk immanifatturati u mibjugħa mill-produttur uniku tal-Unjoni.

(168) Il-Kummissjoni